title: Andrei Arlovski

text: Arlovski otteli 2002 kahdesti ja kohtasi ensimmäisenä maaliskuussa kolmesti UFC:n raskaansarjan mestaruudesta otelleen Pedro Rizzon, jolle hän hävisi tyrmäyksellä kolmannessa erässä. Marraskuussa Arlovski kohtasi Ian Freemanin, jonka hän voitti teknisellä tyrmäyksellä ensimmäisessä erässä.


title: Andrei Arlovski

text: 2003 Arlovski otteli yhden ottelun syyskuussa Vladimir Matyushenkoa vastaan. "UFC 44" -tapahtumassa käyty kamppailu päättyi Arlovskin tyrmäysvoittoon ajassa 2:10.


title: Andrei Arlovski

text: Arlovski otteli myös seuraavana vuonna 2004 yhden ottelun. Hän sai vastaansa Wesley Correiran huhtikuussa "UFC 47" -tapahtumassa. Arlovski voitti kamppailun teknisellä tyrmäyksellä toisessa erässä.


title: Andrei Arlovski

text: Raskaansarjan hallitsevan mestarin Frank Mirin jouduttua syyskuussa 2004 moottoripyöräonnettomuuteen UFC päätti järjestää kamppailun raskaansarjan tilapäismestaruudesta, jonka voittaja tulisi kohtaamaan varsinaisen mestarin. Arlovski kohtasi Tim Sylvian tilapäisestä mestaruudesta 5. helmikuuta 2005 "UFC 51" -tapahtumassa. Hän voitti mestaruuden akilleslukolla 47 sekunnissa.


title: Andrei Arlovski

text: Mirin oltua edelleen loukkaantuneena Arlovski puolusti tilapäistä mestaruuttaan Justin Eilersia vastaan. Kesäkuussa 2005 käyty kamppailu päättyi Arlovskin voittoon teknisellä tyrmäyksellä ajassa 4:10. Myöhemmin elokuussa UFC:n puheenjohtaja Dana White ilmoitti Arlovskin olevan uusi raskaansarjan mestari Frank Mirin oltua kykenemätön tekemään paluuta moottoripyöräonnettomuudesta johtuneiden vammojen vuoksi.


title: Andrei Arlovski

text: Arlovski puolusti ensimmäistä kertaa mestaruuttaan Paul Buentelloa vastaan "UFC 55" -tapahtumassa. Lokakuussa 2005 käyty kamppailu päättyi Arlovskin tyrmäysvoittoon 15 sekunnissa.


title: Andrei Arlovski

text: Arlovski puolusti toista kertaa mestaruuttaan 15. huhtikuuta 2006 Tim Sylviaa vastaan. Arlovski oli otellut vuotta aikaisemmin Sylviaa vastaan tilapäisestä mestaruudesta, jolloin hän voitti kamppailun luovutuksella. Tällä kertaa Arlovski hävisi kamppailun teknisellä tyrmäyksellä ensimmäisessä erässä ja menetti samalla raskaansarjan mestaruutensa. Arlovski sai välittömästi uusintaottelun, joka käytiin 8. heinäkuuta 2006 "UFC 61" -tapahtumassa. Hän ei kuitenkaan onnistunut voittamaan mestaruuttaan takaisin hävittyään Sylvialle tuomariäänin.


title: Andrei Arlovski

text: Arlovski otteli UFC:ssä vielä vuoteen 2008 asti. Hän voitti kaikki kolme otteluaan, joista ensimmäisenä Márcio Cruzin Arlovski voitti tyrmäyksellä ensimmäisessä erässä. Huhtikuussa hän voitti Fabrício Werdumin tuomariäänin ja maaliskuussa 2008 Jake O'Brienin teknisellä tyrmäyksellä toisessa erässä. UFC:n oli määrä tehdä huhtikuuhun mennessä uusi sopimus Arlovskille, jonka alkuperäinen sopimus päättyi O'Brienia vastaan. Uutta sopimusta ei koskaan tullut ja Arlovski oli vapaa siirtymään vapaana-agenttina muualle.


title: Andrei Arlovski

text: Jätettyään UFC:n Arlovski siirtyi ottelemaan uuteen vapaaotteluorganisaatioon Affliction Entertainmentiin. Hän kohtasi ensimmäisessä ottelussaan Ben Rothwellin heinäkuussa 2008. Rothwell oli tuolloin voittanut kolmetoista ottelua peräkkäin. Arlovski voitti kamppailun tyrmäyksellä kolmannessa erässä. Hän kohtasi vielä lokakuussa Roy Nelsonin EliteXC -organisaatiossa ja voitti kamppailun myös tyrmäyksellä nyt toisessa erässä.


title: Andrei Arlovski

text: Lokakuussa 2008 Arlovski julkistettiin ottelevan World Alliance of Mixed Martial Arts raskaansarjan mestaruudesta hallitsevaa mestaria Fjodor Jemeljanenkoa vastaan. Ottelu käytiin tammikuussa 2009 Honda Centerissä, jossa Arlovski hävisi kamppailun tyrmäyksellä ensimmäisessä erässä yrittäessään hyökätä hyppypolvipotkulla Jemeljanenkoa kohti, joka sen seurauksena tyrmäsi hänet lyönnillä. Tappio katkaisi hänen viiden ottelun voittoputken hävittyään edellisen kerran Tim Sylvialle 2006.


title: Andrei Arlovski

text: Tappion jälkeen Arlovski siirtyi ottelemaan Strikeforceen, jossa hän kohtasi ensimmäiseksi Brett Rogersin. Arlovski hävisi ottelun 22 sekunnin jälkeen teknisellä tyrmäyksellä. Hän otteli Strikeforcessa vielä kahdesti, mutta tulokset eivät olleet sen parempia. Toisessa ottelussa Arlovski hävisi Antônio Silvalle tuomariäänin ja kolmannessa ottelussa raskaansarjan turnauksessa hän hävisi ensimmäisellä kierroksella tyrmäyksellä Sergei Kharitonoville ensimmäisessä erässä.


title: Andrei Arlovski

text: Arlovski jatkoi Greg Jackson’s MMA Academyssa harjoiteltuaan seurassa aluksi kymmenen päivää lokakuussa 2009 ennen Silva ottelua. Hän julkaisi 17. helmikuuta 2011 kotisivuillaan videon, jossa kertoi jatkavansa edelleen uraansa neljästä perättäisestä tappiosta huolimatta.


title: Andrei Arlovski

text: Arlovski palasi takaisin ottelemaan elokuussa 2011 ProElite organisaatioon, jossa hän otteli kahdesti. Hän voitti molemmat ottelunsa tyrmäyksellä kolmannessa erässä, ensin Ray Lopezia vastaan elokuussa 2011 ja sen jälkeen Travis Fultonia vastaan marraskuussa 2011.


title: Andrei Arlovski

text: Arlovski siirtyi ottelemaan jälleen uuteen vapaaotteluorganisaatioon, tällä kertaa WSOF:n, jossa hän kohtasi ensimmäisenä Devin Colen. Arlovski voitti ottelun teknisellä tyrmäyksellä ensimmäisessä erässä, joka jäi myös Colen uran viimeiseksi otteluksi.


title: Andrei Arlovski

text: Maaliskuussa 2013 järjestettiin WSOF:n toinen tapahtuma, jossa Arlovskin ottelu Anthony Johnsonia vastaan oli illan pääottelu. Johnsonin oli myös aiemmin otellut UFC:ssä ja otteli toista otteluaan WSOF:ssä. Arlovski hävisi ottelun tuomariäänin. Arlovski nähtiin seuraavan kerran syyskuussa 2013 Mike Kylea vastaan, joka oli hiljattain otellut Strikeforcessa. Alun perin Anthony Johnsonin oli määrä otella Kylea vastaan, mutta joutui jättämään ottelun väliin loukkaantumisen vuoksi. Arlovski voitti ottelun tuomariäänin (29-28, 29-28, 29-28), joka oli samalla hänen vapaaottelu-uran kahdeskymmenes voitto.


title: Andrei Arlovski

text: Arlosvki teki paluun UFC:hen 2014 purettuaan sopimuksen WSOF:n kanssa ja hänelle suunnitteltiin ensimmäiseksi vastustajaksi Brendan Schaubia. Kaksikko kohtasi kesäkuussa 2014, jonka Arlovski voitti hajaäänin (28–29, 29–28, 29–28). Syyskuussa Arlovski kohtasi Antônio Silvan, jota vastaan hän oli otellut aiemmin Strikeforcessa. Tuolloin hän hävisi ottelun tuomariäänin, mutta UFC:ssä Arlovski voitti ottelun ensimmäisen erän tyrmäyksellä. Hänet palkittiin myös voitosta Illan suoritus bonuksella.


title: Andrei Arlovski

text: Toukokuussa 2015 Arlovski jatkoi voittoputkeaan Travis Brownea vastaan, jonka hän voitti teknisellä tyrmäyksellä ensimmäisen erän lopussa. Lyhyestä kestosta huolimatta molemmat ottelijat palkittiin Illan kamppailu bonuksella. Syyskuutta Arlovski kohtasi entisen UFC:n raskaansarjan mestarin Frank Mirin, jonka hän voitti tuomariäänin (29–28, 29–28, 30–27). Arvloski oli ottelun myötä voittanut kuusi ottelua peräkkäin UFC:ssä.


title: Andrei Arlovski

text: 2016 meni Arlovskin osalta alamäkeen, kun hän hävisi heti tammikuussa Stipe Miocicille teknisellä tyrmäyksellä alle minuutissa. Sama kohtalo kävi myös Alistair Overeemia vastaan toukokuussa, kun Arlovski hävisi ottelun teknisellä tyrmäyksellä saadessaan hyppypotkusta ja lyönneistä päähän. Vuosi päättyi syyskuussa, kun Arlovski kohtasi toisen entinen raskaansarjan mestarin Josh Barnettin Saksassa. Hän hävisi ottelun takakuristuksella kolmannessa erässä.


title: Andrei Arlovski

text: 2017 Arlovski aloitti jälleen tappiolla, joka oli hänen neljäs peräkkäinen. Arlovski hävisi Francis Ngannoulle teknisellä tyrmäyksellä minuutin jälkeen. Kesäkuussa Arlovskin tappioputki sai jatkoa, kun hän hävisi Marcin Tyburalle tuomariäänin (29-28, 28-27, 29-27). Marraskuussa Arlovski katkaisi viiden ottelun tappioputkensa voittamalla Júnior Albinin tuomariäänin (29–28, 30–27, 30–27). Voitto oli samalla hänen UFC-uran 15:s, jolla hän on raskaansarjan toiseksi eniten voittoja saavuttanut ottelija. Edellään Frank Mir 16 voitolla.


title: Andrei Arlovski

text: 2018 Arlovski jatkoi voitolla Stefan Struvea vastaan maaliskuussa Las Vegasissa, kun hän voitti kamppailun tuomariäänin (29–28, 29–28, 30–27). Kesäkuussa Arlovski kohtasi Tai Tuivasan, jolle hän hävisi kamppailun tuomariäänin (28–29, 28–29, 28–29).


title: Yhdysvaltain presidentinvaalit 1876

text: Yhdysvaltain presidentinvaalit 1876 olivat järjestyksessään 23. Yhdysvaltain presidentinvaalit, jotka järjestettiin 7. marraskuuta 1876. Ne olivat yhdet tiukimmista presidentinvaaleista Yhdysvalloissa. Republikaanien ehdokas Rutherford B. Hayes sai vain yhden valitsijamiesäänen enemmän kuin demokraattien ehdokas, New Yorkin kuvernööri Samuel J. Tilden, joka sai enemmän kansanääniä.


title: Liekkimalja

text: Liekkimalja on tunnus, jossa on kuvattuna astiassa palava tuli.


title: Liekkimalja

text: Liekkimalja on vapaa-ajattelijoiden tunnus kuolinilmoituksissa ja hautakivissä. Liekkimalja on kuvattuna Vapaa-ajattelijain liiton vaakunassa. Liitto on myynyt hautakiveen kiinnitettävää liekkimaljaa sekä tunnuksella varustettuja tuhkauurnia ja suruadresseja.


title: Liekkimalja

text: Liekkimalja kuvaa Prometheuksen tulta.


title: Liekkimalja

text: Jalallinen liekkimalja on unitaariuniversalistisen kirkon tunnus. Tunnuksen suunnitteli itävaltalainen taiteilija Hans Deutsch toisen maailmansodan aikana.


title: Sơn Đoòng

text: Sơn Đoòng () on luola Vietnamissa. Luola sijaitsee Vietnamin Quảng Bìnhin maakunnassa Phong Nha-Kẻ Bàngin kansallispuistossa. Kansallispuisto sijaitsee noin 500 kilometriä Vietnamin pääkaupungista Hanoista etelään. Lännessä kansallispuisto rajautuu Laosille kuuluvaan Hin Namnon luonnonsuojelualueeseen. Kansallispuisto sijaitsee kalkkikivialueella. Brittiläinen tutkimusryhmä löysi puistosta huhtikuussa 2009 maailman suurimman luolan, Sơn Đoòngin. Pituutta luolalla on yli viisi kilometriä, korkeutta 200 metriä ja leveyttä 150 metriä.


title: Sơn Đoòng

text: Paikalliset asukkaat löysivät Son Doongin 1991, mutta eivät löytäneet pääsytietä rotkoon. Luolaan sisälle tunkeutuivat ensimmäisinä vasta brittiläiset tutkijat vuonna 2009.


title: Amerikanpersimoni

text: Amerikanpersimoni ("Diospyros virginiana") on Pohjois-Amerikan itä- ja keskiosista kotoisin oleva keskikokoinen, kesävihanta puu, joka kuuluu eebenpuiden sukuun ja eebenpuukasvien heimoon. Se tunnetaan parhaiten makeista, oranssinpunaisista hedelmistään, joiden maku muistuttaa hieman taatelia.


title: Amerikanpersimoni

text: Amerikanpersimoni on hidaskasvuinen pensas tai puu, joka kasvaa keskimäärin 9–18 metriä korkeaksi. Huonoilla paikoilla se jää alle 6 metriä korkeaksi, kun taas suotuisissa olosuhteissa se voi kasvaa yli 20 metriä korkeaksi ja rinnankorkeusläpimitaltaan 50–60 senttimetriä paksuksi. Eri puuyksilöt kasvavat usein hyvin lähellä toisiaan ja muodostavat sankkoja tiheiköitä.


title: Amerikanpersimoni

text: Amerikanpersimonilla on syvälle maan sisään ulottuva pääjuuri, pyöreä tai kartiomainen latvus ja siirottavat haarat. Vanhojen puiden runkoa peittää paksu, tummanharmaa tai lähes musta kaarna, joka halkeilee suomumaisiksi levyiksi. Suuret, kiiltävät lehdet sijaitsevat varrella vuorottain, ja niissä on 7–10 millimetriä pitkä lehtiruoti. Lehtilapa on 6–15 senttimetriä pitkä, leveänpuikea tai soikea, ehytlaitainen ja pitkäsuippuinen. Lehtien yläpinta on tummanvihreä ja alapinta kalju tai hienokarvainen. Syysväritykseltään lehdet ovat kellanvihreät.


title: Amerikanpersimoni

text: Amerikanpersimoni kukkii maalis–kesäkuussa ja kantaa hedelmää syys–marraskuussa maantieteellisestä sijainnista riippuen. Se on kaksikotinen kasvi, eli sen hede- ja emikukat sijaitsevat eri puuyksilöissä, hedekukat kahden tai kolmen kukan ryhmissä ja emikukat yksittäin. Hedekukat ovat vihertävänkeltaisia, torvimaisia ja 8–13 millimetriä pitkiä ja emikukat perättömiä tai lyhytperäisiä ja noin 2 senttimetriä pitkiä. Emikukissa on tuoksuva, vihertävänkeltainen teriö, joka koostuu neljästä tai viidestä paksusta ja kaarevasta terälehdestä. Syötävät, pallomaiset hedelmät ovat läpimitaltaan 2–5 senttimetriä ja kypsänä vahapintaisia ja kellanoranssin tai tummanpunaisen värisiä. Hedelmien sisällä on 1–8 litteää, punaruskeaa siementä, joiden läpimitta on noin 1,5 senttimetriä. Siemenet leviävät puun ympäristöön hedelmiä syövien villieläinten mukana.


title: Amerikanpersimoni

text: Amerikanpersimoni on kotoisin Pohjois-Amerikan itä- ja keskiosista. Sen levinneisyysalue ulottuu koillisessa Etelä-Connecticutiin ja Long Islandiin, luoteessa Kaakkois-Iowaan, lounaassa Coloradojoelle Texasissa ja kaakossa Etelä-Floridaan. Se on hyvin yleinen Mississippijoen ja muiden jokien alajuoksulla mutta puuttuu kokonaan Appalakkien vuoristosta ja Allegheny Plateaun tammi- ja hikkorivaltaisista metsistä.


title: Amerikanpersimoni

text: Amerikanpersimoni kasvaa kosteassa ilmastossa 1 100 metrin korkeudelle asti. Se sietää hyvin varjostusta ja on varsin vaatimaton maaperän suhteen, vaikka menestyykin parhaiten kosteassa alluviaalisessa hiekka- tai savimaassa. Se on pioneerikasvi, joka valtaa nopeasti hylättyjä peltoja ja hakkuuaukioita sekä teiden ja aitojen vierustoja. Mississippijoen suistoalueella sitä tavataan märillä tasangoilla, suiston matalimmissa haaroissa ja soiden reunalla, kun taas Keskilännessa se kasvaa kuivilla ylänkömailla.


title: Amerikanpersimoni

text: Amerikanpersimonin hedelmät ovat raakana voimakkaasti jumoavia sisältämiensä tanniinien vuoksi mutta muuttuvat ylikypsinä makean makuisiksi. Niitä syödään sellaisenaan ja käytetään raaka-aineena vanukkaissa, kakuissa ja erilaisissa juomissa. Vaikka amerikanpersimonista on jalostettu useita maukkaita lajikkeita, sen viljely ei ole yleistynyt kaupallisesti merkittäväksi. Aikaisemmin hedelmistä on valmistettu myös vedenkestävää mustetta, ja raaoilla hedelmillä ja nilalla on hoidettu kuumetiloja, ripulia ja verenvuotoa. Sana ’persimoni’ on peräisin algonkin-kansoilta, jotka säilöivät hedelmiä kuivattamalla ja leipoivat niistä leipää.


title: Amerikanpersimoni

text: Amerikanpersimoni on paitsi hedelmäpuu, myös yleinen koriste- ja hunajakasvi. Lisäksi siitä saadaan kovaa, lujaa ja tasaista puuainesta, josta valmistetaan erilaisia sorvituotteita, höyliä, golfmailojen lapoja, kenkälestejä, kudontasukkuloita ja puuviilua.


title: Amerikanpersimoni

text: Amerikanpersimonin hedelmät houkuttelevat ihmisten lisäksi myös villieläimiä: niitä syövät ainakin oravat, ketut, kojootit, pesukarhut, opossumit ja amerikanviiriäiset. Lisäksi valkohäntäpeurat käyttävät syys- ja talviravintonaan sen lehtiä ja vuosikasvaimia Indianan ja Ohion osavaltioissa.


title: Petri Lairikko

text: Petri Johannes Lairikko (s. 1. syyskuuta 1965 Kisko) on suomalainen näyttelijä, teatteriohjaaja ja teatterinjohtaja, joka työskentelee tuottajana ja ohjaajana Suomen musiikkiteatterissa.


title: Petri Lairikko

text: Varsinais-Suomessa syntynyt Lairikko muutti yhdeksänvuotiaana perheensä mukana Harjavaltaan, jossa hän aloitti teatteriharrastuksen opettajanaan toimineen näyttelijä Antti Virmavirran äidin vetämässä näytelmäkerhossa. Kirjoitettuaan ylioppilaaksi Harjavallan lukiosta Lairikko valmistui näyttelijäksi Tampereen yliopiston näyttelijäntyön laitokselta. Hänen ensimmäinen kiinnityksensä oli Turun kaupunginteatterissa, josta Lairikko lähti opiskelemaan teatterinohjaajaksi Teatterikorkeakouluun. Hän on toiminut teatterinjohtajana Salon Teatterissa, Valkeakosken kaupunginteatterissa, Seinäjoen kaupunginteatterissa sekä Musiikkiteatteri Palatsissa. Lairikko on tehnyt myös lukuisia vierailuohjauksia ympäri Suomea sekä näytellyt useissa televisiosarjoissa.


title: Kevin McKenna

text: Kevin James McKenna (s. 21. tammikuuta 1980 Calgary) on kanadalainen jalkapalloilija Hän edusti uransa viimeisenä seuranaan Saksan Bundesliigan 1. FC Kölniä. McKenna pystyi pelaamaan keskuspuolustajan lisäksi keskikenttäpelaajana tai hyökkääjänä.


title: Kevin McKenna

text: McKenna aloitti jalkapallon vuonna 1980 Calgary Foothillsin akatemiassa, josta hän nousi edustusjoukkueeseen vuonna 1991. McKennan pelattua Calgary Foothillsissä amatöörinä, hän siirtyi Saksan Bundesliigassa pelaavaan Energie Cottbusiin. Kauden 2000–2001 ensimmäisessä pelissä McKennasta ja hänen maajoukkuetoverista Paul Stalterista tuli ensimmäisen kanadalaiset Saksan Bundesliigassa, kun McKennan edustama Cottbus kohtai Stalterin Werder Bremenin.


title: Kevin McKenna

text: Vuonna 2001 McKenna siirtyi Skotlannin valioliigassa pelaavaan Heart of Midlothianiin. Hän pelasi seurassa myös hyökkääjänä ja oli kaudella 2001–2002 seuran toiseksi paras maalitekijä 9 maalillaan 35 ottelussa. Seuraavalla kaudella hän ei pelannut niin paljon hyökkääjänä ja teki kuusi maalia. Hän palasi Energie Cottbusiin vuonna 2005 ja hänestä tehtiin seuran kapteeni.


title: Kevin McKenna

text: Kesällä 2007 McKenna teki nelivuotisen sopimuksen 1. FC Kölnin, joka oli pudonnut 2. Bundesliigassa. Hän debytoi seurassa elokuussa 2007 FC St. Paulia vastaan. McKenna teki ensimmäisen maalinsa seurassa lokakuussa Kickers Offenbachia vastaan. Seura nousi takaisin Bundesliigaan kaudeksi 2007–2008.


title: Kevin McKenna

text: McKenna debytoi Kanadan maajoukkueessa toukokuussa 2000 Trinidad ja Tobagoa vastaan. Hän on ollut Kanadan maajoukkueen vakiojäseniä vuodesta 2002, jolloin hän oli mukana CONCACAF Gold Cupissa. McKenna teki turnauksessa kolme maalia ja tuli valituksi tähdistökentälliseen. Hän pelasi vuonna 2015 päättyneellä maajoukkueurallaan 63 ottelua ja teki niissä kymmenen maalia.


title: Adil Rami

text: Adil Rami (s. 27. joulukuuta 1985 Bastia) on ranskalainen jalkapalloilija, pelipaikaltaan keskuspuolustaja, joka tunnetaan fyysisestä voimastaan ja vapaapotkuistaan sekä tiedetään hyväksi pääpelaajaksi. Hän edustaa Espanjan Primera Divisiónissa pelaavaa Sevillaa.


title: Adil Rami

text: Rami aloitti jalkapallouransa amatöörijoukkue Étoile Fréjus Saint-Raphaëlissa, joka tunnettiin silloin nimellä ES Fréjus. Vuonna 2006 hän liittyi Ranskan Ligue 1:ssä pelaavaan Lilleen, jossa debytoi toukokuussa 2007. Hän sai Lillen joukkuetovereiltaan ja kannattajiltaan lempinimen "Shrek". Tammikuussa 2011 Adil Rami siirtyi espanjalaiseen Valenciaan neljän vuoden sopimuksella. Hän oli kuitenkin aluksi lainalla Lillessä, ja mukana voittamassa liigaa toistamiseen.


title: Adil Rami

text: 1. heinäkuuta 2015 Rami siirtyi Sevillaan nelivuotisella sopimuksella.


title: Adil Rami

text: Ramia on pyydetty Marokon maajoukkueeseen, mutta hänellä on Ranskan kansalaisuus ja hän kuuluu Ranskan maajoukkueeseen. Rami oli valittu vuoden 2010 MM-kilpailuihin, muttei kuitenkaan lopulliseen kokoonpanoon. A-maajoukkueessa Rami debytoi 11. elokuuta 2010 ystävyysottelussa Norjaa vastaan.


title: Adil Rami

text: Adil Rami syntyi marokkolaisille vanhemmille Bastiassa, Korsikan saarella. Nuorena hän muutti perheineen asumaan Ranskan etelärannikolle, Fréjuksen kaupunkiin, jossa hänen äitinsä toimi kaupunginvaltuutettuna. Ramilla on lisäksi kaksi siskoa ja veli. Opiskellessaan ammattijalkapalloilijaksi hän teki ohella osa-aikaistöitä, kuten huolehti kaupungin siisteydestä ja kunnossapidosta.


title: Ateistien symbolit

text: Ateistien symbolit ovat ateistien tai uskonnottomien käyttämiä tunnuksia.


title: Ateistien symbolit

text: Keto-orvokki on vanha vapaa-ajattelijaliikkeen tunnus. Vapaa-ajattelijaliikkeen kansainväliset värit ovat punainen, sininen ja valkoinen.


title: Ateistien symbolit

text: Liekkimalja on Suomessa perinteinen uskonnottomien tunnus kuolinilmoituksissa ja hautakivissä. Liekkimalja kuvaa Prometheuksen tulta ja se on aiheena Vapaa-ajattelijain liiton vaakunassa. Vaakunassa on hopeakentässä sininen, laakea malja, jossa palaa kolme punaista liekkiä. Vaakuna noudattaa vapaa-ajattelijaliikkeen kansainvälisiä värejä. Liitto on myynyt hautakiveen kiinnitettävää liekkimaljaa sekä tunnuksella varustettuja tuhkauurnia ja suruadresseja.


title: Ateistien symbolit

text: American Atheists -järjestö käyttää tunnusta, jossa on tyylitelty heliumatomi. Kun järjestö perustettiin 1963, sen tunnukseksi otettiin aikakaudelle ominainen tieteellinen tunnus. Järjestön kuvauksen mukaan tunnus viittaa siihen, että ihmiskunta voi saavuttaa paremman elämän vain tieteellisen menetelmän ja vapaan, avoimen tutkimuksen avulla. Atomi on myös aineen perusosa. Yksi tunnuksen kuvaamista kiertoradoista on avoin, mikä viittaa siihen, että todellisuutta tutkiva tiede ei ole saavuttanut kaikkia vastauksia, vaan uuden tiedon mukana tulee uusia kysymyksiä. Elektronien kiertoradat muodostavat A-kirjaimen (ateismi). Ytimessä oleva kirjain viittaa tunnusta käyttävän järjestön kotimaahan, esimerkiksi A kuten Amerikan Yhdysvallat.


title: Ateistien symbolit

text: Tunnus on suojattu tekijänoikeudella, mutta se on kaikkien vapaasti käytettävissä, jos käyttö ei ole epäasiallista ja vahingoittavaa.


title: Ateistien symbolit

text: Michiganilainen graafikko Diane Reed suunnitteli tunnuksen, joka voitti Atheist Alliance Internationalin järjestämän kilpailun vuonna 2007. Tunnus on public domainia eli vapaasti käytettävissä. A-kirjainta kiertävän ympyrän on sanottu esittävän luontoa ja kaikkeutta ja kärjen tutkivaa mieltä.


title: Ateistien symbolit

text: Ateistien solidaarisuuspäivä on 21. kesäkuuta. Päivän tarkoitus on antaa tukea ihmisille, joiden on vaikea elää uskonnottomana omassa yhteisössään. Päivänä voidaan muun muassa pitää yllään ateistista symbolia kuten ateistien tietoisuusnauhaa, joka on puoliksi punainen ja puoliksi musta.


title: Veer-Zaara

text: Veer-Zaara on Yash Chopran ohjaama intialainen romanttinen draamaelokuva vuodelta 2004. Chopra tuotti elokuvan yhdessä poikansa Aditya Chopran kanssa, joka on myös käsikirjoittanut elokuvan. Shahrukh Khan, Preity Zinta ja Rani Mukerji näyttelevät päärooleja.


title: Veer-Zaara

text: "Veer-Zaara" oli vuoden menestynein Bollywood-elokuva Intiassa ja ulkomailla. Se menestyi Intian ja Pakistanin lisäksi Britanniassa, Saksassa, Ranskassa, Etelä-Afrikassa, Kanadassa ja Yhdysvalloissa. Se voitti monia palkintoja Intiassa, muun muassa National Film Awards -palkinnon, neljä Filmfare Awards -palkintoa ja seitsemän International Indian Film Academy Awards -palkintoa.


title: Veer-Zaara

text: Elokuvassa seurataan intialaisen lentäjän ja pakistanilaisen poliitikon tyttären epäonnista rakkaustarinaa.


title: Veer-Zaara

text: Elokuvan musiikki perustuu edesmenneen Madan Mohanin sävellyksiin. Kuuluisa playback-laulaja Lata Mangeshkar lauloi suurimman osan lauluista.


title: In Waves

text:
In Waves on floridalaisen metalliyhtyeen Triviumin viides studioalbumi. Albumi julkaistiin 9. elokuuta 2011 Roadrunner Recordsilta. Yhtye julkaisi ensimmäisen singlensä "In Waves" 21. toukokuuta 2011 ja toinen single "Dusk Dismantled" julkaistiin 19 kesäkuuta ja kolmas single "Inception of the End" julkaistiin 13 heinäkuuta. "Built to Fall" kappale kuultiin ensimmäistä kertaa 21. heinäkuuta radiosta 98online.com:ista. Yhtye on kertonut albumin kuulostavan Ascendancyn ja Shogunin tyyliseltä.
Albumi on ensimmäinen yhtyeen uuden rumpalin Nick Auguston kanssa Travis Smithin erottua bändistä.


title: In Waves

text: In Waves nousi Suomen virallisen listan sijalle 10.Bonuskappaleet


title: In Waves

text: Bonus-DVD


title: 617 Patroclus

text: 617 Patroclus on Jupiterin kanssa 1:1 rataresonanssissa oleva pikkuplaneetta, eli Jupiterin troijalainen asteroidi. Se sijaitsee Jupiterin radan L5 Lagrangen pisteessä. Patroclusin löysi August Kopff vuonna 1906. Pikkuplaneetta sai nimensä Troijan sodan sankari Patrokloksen mukaan. Ennen nimeämistään asteroidi tunnettiin tunnuksella 1906 VY. Patroclusilla on lähes itsensä kokoinen kiertolainen Menoetius, joka löydettiin vuonna 2001.


title: Jeesuksen elämä ja kuolema

text: Jeesuksen elämä ja kuolema () on Joel Carmichaelin vuonna 1962 ilmestynyt kirja Jeesuksesta. Evankeliumien esittämää kuvaa Jeesuksesta Carmichael piti propagandistisena.


title: Raportti Jeesuksesta

text: Raportti Jeesuksesta: Erään väärennyksen pöytäkirja () on Johannes Lehmannin vuonna 1970 ilmestynyt kirja Jeesuksesta.


title: Eino Forsström

text: Eino Vilho Forsström (10. huhtikuuta 1889 Helsinki, Suomen suuriruhtinaskunta – 26. heinäkuuta 1961 Helsinki) oli suomalainen voimistelija ja olympiamitalisti.


title: Eino Forsström

text: Forsström voimisteli Suomen joukkueessa sen voittaessa joukkuevoimistelun vapaan järjestelmän olympiahopeaa Tukholmasta 1912 ja joukkuevoimistelun olympiapronssia Lontoosta 1908.


title: Kuka hän oli?

text: Kuka hän oli? Uusi näkökulma Jeesuksen elämään on T. P. Laineen vuonna 2000 ilmestynyt kirja Jeesuksesta. Kirjan kustansi Atena.


title: Kuka hän oli?

text: Esipuheen kirjoittaja, professori Harald Haarman kertoo esimerkin kristillisten kirkkojen vaikutusvallasta Saksan yliopistoissa. Horst Herrmann ja Eugen Drewermann menettivät siellä oikeuden opettaa uskontotiedettä esitettyään katolisen kirkon näkökulmasta liian arvostelevia käsityksiä. Haartmannin mukaan Laine tuo esille tähän asti Jeesus-tutkimuksessa laiminlyötyjä näkökohtia ja onnistuu tällä tavalla asettamaan värikkään kiven Jeesus-imagon mosaiikkiin.


title: Kuka hän oli?

text: Martti Mäkisalo kirjoitti "Helsingin Sanomien" arvostelussaan, että myös ammattitutkijoiden piirissä Jeesusta on ehdotettu vanhoillisen, kiihkeästi lopun aikoja odottavan ja muita juutalaisia luopioina pitävän lahkon jäseneksi. Laine kuitenkaan tuskin saa kirjallaan näkemykselle lisää kannatusta. Kirjoittaja käy läpi osin myös hieman epämääräistä kirjallisuutta ja poimii niistä vain omaa oletustaan tukevat seikat. Teos kuitenkin havainnollistaa ansiokkaasti, kuinka historiallinen Jeesus oli todennäköisesti särmikkäämpi kuin kiillotettu nykykuva.


title: Kuka hän oli?

text: Erkki Hartikainen kirjoitti "Yliopisto"-lehden arviossa, että pidemmällekin meneviä ajatuksia on esittänyt muun muassa professori Robert M. Price. Tämän mukaan historiallista Jeesusta ei ollut olemassa, vaan hän on tarua.


title: Johan Kemp

text: Johan Valdemar Kemp (synt. Kemppainen, 1. heinäkuuta 1881 Helsinki – 20. lokakuuta 1941 Lahti) oli suomalainen voimistelija ja olympiamitalisti. Hän edusti seuratasolla Helsingfors Gymnastikklubbia.


title: Johan Kemp

text: Kemp voimisteli Suomen joukkueessa sen voittaessa joukkuevoimistelun olympiapronssia Lontoosta 1908. Hän kilpaili samoissa olympialaisissa myös vapaan tyylin keihäänheitossa, jossa ei kuitenkaan selviytynyt loppukilpailuun. Kempin ennätys keihäänheitossa oli vuonna 1900 heitetty 40,90 metriä.


title: Iivari Kyykoski

text: Pentti Iivari Kyykoski (synt. Bert Ivar Nordlund, 16. helmikuuta 1881 Luvia – 8. joulukuuta 1959 Helsinki) oli suomalainen voimistelija ja olympiamitalisti. Hän edusti seuratasolla Ylioppilasvoimistelijoita.


title: Iivari Kyykoski

text: Kyykoski voimisteli Suomen joukkueessa sen voittaessa joukkuevoimistelun olympiapronssia Lontoosta 1908.


title: Finlandia Uutistoimisto

text: Finlandia Uutistoimisto oli Suomessa toisen maailmansodan aikana toiminut yksityinen uutistoimisto. Se vastusti päämajan kehotuksesta pasifistisia ja mielialaa heikentäviä tendenssejä. Vaikka elokuvien sensuuria organisoi Suomessa toisen maailmansodan aikana Erillinen sensuurivirasto Helsingissä, käytännössä Finlandia Uutistoimisto vastasi useimmista kielloista. Se toimi puolivirallisena propagandaelimenä ja uutistoimiston omisti Propaganda-Aseveljet ry. Uutistoimisto kielsi toisen maailmansodan aikana yhteensä viisi elokuvaa joko pasifistisina tai muuten ajankohtaan sopimattomana. Se oli PR-yhdistys Propagandaliiton osa.


title: Holokausti (kirja)

text: Holokausti () on Wolfgang Benzin vuonna 1995 ilmestynyt kirja holokaustista. Kirjan julkaisi suomeksi Vastapaino vuonna 2000. Suomentaja on Tapani Hietaniemi.


title: Malja ja miekka

text: Malja ja miekka: Historiamme ja tulevaisuutemme () on Riane Eislerin vuonna 1987 ilmestynyt kirja. Kansainvälisen menestysteoksen julkaisi suomeksi WSOY vuonna 1988 ja sen suomensi Satu Hassi.


title: Malja ja miekka

text: Eislerin tulkintoja esihistoriasta on myös arvosteltu.


title: Srilankanvarpuspöllö

text: Srilankanvarpuspöllö ("Glaucidium castanotum") on pöllöihin kuuluva lintu. Se on kotoperäinen laji Sri Lankassa, jossa sitä saattaa olla tiedettyä enemmän. Sen esiintymisalue on kuitenkin supistunut huomattavasti 1800-luvulta alkaen, jolloin se oli hyvin yleinen alavilla seuduilla Colombon laitamille saakka. Vähenemisen oletetaan jatkuvan edelleen.


title: Srilankanvarpuspöllö

text: Srilankanvarpuspöllö on pieni, 19 cm, ja tanakka. Se muistuttaa muodoltaan, kooltaan ja ulkonäöltään intianvarpuspöllöä, mutta sen yläpuoli, lavat ja siipien peitinhöyhenet ovat pääosin pähkinänruskeat tummemmin poikkeuksin. Alapuolelta se on valkoinen joukossa mustahkoja nuolimaisia viiruja. Naama on pääasiassa ruskea, silmät ovat keltaiset. Kaulassa on valkoinen kaulus. Sukupuolet ovat samanlaiset, sukupuolten välistä kaksimuotoisuutta ei esiinny.


title: Srilankanvarpuspöllö

text: Srilankanvarpuspöllö on yleinen paikkalintu Sri Lankan sademetsävyöhykkeellä, ja sen voi helposti nähdä esimerkiksi Kitulgalassa ja Sinharajassa. Leggen historiallisissa kuvauksissa sen levinneisyysalueeseen kuuluvat monet Sri Lankan eteläpuoliskon osat, etenkin kukkulat ja sateisen alueen alanko Colombon laitamille saakka. Sen määrä on viime aikoina supistunut huomattavasti, ja nyttemmin sitä tavataan vain vähän jäljellä olevalla sademetsävyöhykkeellä ja sen viereisillä kukkuloilla kahden kilometrin korkeuteen saakka.


title: Srilankanvarpuspöllö

text: Srilankanvarpuspöllö on päivälintu ja sen voi nähdä usein päiväsaikaan, etenkin illalla. Sen lento on syvään aaltoilevaa. Sen voi huomata sitä kiusaavista pikkulinnuista sen istuessa puunoksalla. Se on usein suurten puiden latvassa, tavallisesti jyrkillä mäenrinteillä, ja siten sitä ei välttämättä näe. Sen ravintoa ovat pääasiassa hyönteiset, kuten kovakuoriaiset, mutta se saalistaa myös hiiriä, pieniä sisiliskoja ja pieniä lintuja, kun se ruokkii poikasiaan.


title: Srilankanvarpuspöllö

text: Srilankanvarpuspöllön ääni on hidas "kroo-kroo", ja se kuuluu kauas. Sen pesä on puun kolossa, johon se munii kaksi munaa.


title: Kanadan Grand Prix 2011

text: Kanadan Grand Prix 2011 oli Formula 1 -kauden 2011 seitsemäs osakilpailu, joka käytiin 12. kesäkuuta Circuit Gilles Villeneuven osittaisella katuradalla.


title: Kanadan Grand Prix 2011

text: Paalupaikalta kilpailuun lähti Red Bull -tallin Sebastian Vettel, jolle paalupaikka oli kauden kuudes. Kilpailu käynnistyi turva-auton vetäessä letkaa märän radan vuoksi. Neljännellä kierroksella turva-auton poistuttua varikolle, törmäsi Lewis Hamilton Mark Webberin auton takapyörään sillä seurauksella, että Webber pyörähti, ja putosi monta sijaa. Kilpailun kahdeksannella kierroksella Hamilton yritti ohittaa Jenson Buttonia, mutta hän sulki linjan, ja Hamilton törmäsi ensin Buttonin takapyörään, ja sitten reunamuuriin. Hän joutui keskeyttämään. Button puolestaan meni varikolle vaihtamaan renkaat. Button sai myös varikon läpiajorangaistuksen ajettuaan liian lujaa turva-autotilanteessa. Kun 24 kierrosta oli ajettu, jouduttiin kilpailu keskeyttämään kaatosateen vuoksi. Tällä hetkellä kärjessä oli Sebastian Vettel, toisena Kamui Kobayashi ja kolmantena Felipe Massa. Tauko venyi lopulta kahden tunnin mittaiseksi, ja kilpailu jatkui turva-auton ajaessa edellä. Kilpailun 37. kierroksella Button osui Fernando Alonson takapyörään, jolloin Alonso pyörähti ja joutui keskeyttämään. Tilanteessa Buttonin rengas hajosi, joten hän joutui käymään varikolla vaihtamassa renkaat ja uuden keulan. Tämän seurauksena Button putosi kilpailussa vielä mukana olleista kuljettajista viimeiseksi, 21:ksi. Felipe Massan auto hipaisi seinää, kun hän yritti ohittaa eri kierroksella olevaa Narain Karthikeyania kostealta ajolinjalta. Hän joutui käymään varikolla vaihtamassa etusiiven. Kuudentena ajanut Nick Heidfeld joutui keskeyttämään etusiiven irrottua autosta kesken ajon. Hetkeä aiemmin hän oli törmännyt edelle olevan Kamui Kobayashin perään, jolloin etusiipi oli jo hajonnut.


title: Kanadan Grand Prix 2011

text: Kilpailun voittoon ajoi lopulta Jenson Button, joka oli välillä viimeisenä kilpailussa. Buttonin voitto varmistui, kun hän ohitti viimeisellä kierroksella kilpailua johtaneen Sebastian Vettelin. Vettel teki ajovirheen, ja Button meni ohi. Vettelin jälkeen kolmanneksi ajoi Mark Webber. Kilpailu kesti yli neljä tuntia kahden tunnin tauon vuoksi. Turva-auto oli radalla enemmän kuin missään aikaisemmassa F1-kilpailussa, peräti kuusi kertaa.


title: Wimbledonin tennisturnaus 2011

text: Vuoden 2011 Wimbledonin tennisturnaus pelattiin 20. kesäkuuta – 3. heinäkuuta 2011 Wimbledonissa, Lontoossa. Se oli kaikkiaan 125. Wimbledonin tennisturnaus ja vuoden kolmas Grand Slam -turnaus. Naisten mestaruuden voitti Petra Kvitová, joka saavutti ensimmäisen Grand Slam -voittonsa. Miesten turnauksen voitti ensimmäistä kertaa urallaan Novak Đoković, joka voitti loppuottelussa Rafael Nadalin.


title: Wimbledonin tennisturnaus 2011

text: Kaksinpelien puolustavat mestarit olivat miehissä Espanjan Rafael Nadal ja naisissa Yhdysvaltain Serena Williams. Nelinpelien puolustavat mestarit olivat miehissä Itävallan Jürgen Melzer ja Saksan Philipp Petzschner sekä naisissa Yhdysvaltain Vania King ja Kazakstanin Jaroslava Švedova. Sekanelinpelin puolustava mestaripari oli Intian Leander Paes ja Zimbabwen Cara Black.


title: Wimbledonin tennisturnaus 2011

text: Turnaukseen otettiin käyttöön kaksi uutta kenttää, kolmoskenttä sekä neloskenttä. Turnauksen 125-vuotisjuhlan kunniaksi teksti "125 Years" näkyy useassa eri paikassa.


title: Wimbledonin tennisturnaus 2011

text: Kaksi kertaa Yhdysvaltain avoimet voittanut Kim Clijsters joutui jäämään pois turnauksesta jalkavamman vuoksi. Hän olisi ollut muuten turnauksessa toiseksi sijoitettu. Alisa Kleibanova jätti turnauksen väliin sairauden vuoksi.


title: Wimbledonin tennisturnaus 2011

text: Ensimmäisen kierroksen ottelupareja arvottaessa John Isner ja Nicolas Mahut arvottiin viime vuoden tapaan toisiaan vastaan. Viime vuonna he pelasivat kaikkien aikojen pisimmän tennisottelun, jonka Isner voitti. Myös tällä kertaa Isner oli vahvempi, kun häi vei voiton suoraan kolmessa erässä. Miesten puolella kolmannen kierroksen suurimmasta yllätyksestä vastasi maailmanlistan sijalla 158 oleva Australian 18-vuotias Bernard Tomic, joka voitti suoraan kolmessa erässä Ruotsin viidenneksi sijoitetun Robin Söderlingin. Turnauksen jälkeen julkaistavalla maailmanlistalla Tomic nousee Australian ykköspelaajaksi Lleyton Hewittin ohi. Roger Federer hävisi edellisen vuoden tapaan puolivälieräottelunsa, tällä kertaa Jo-Wilfried Tsongalle, joka voitti viisieräisen ottelun. Novak Đoković selviytyi ensimmäisen kerran urallaan Wimbledonin loppuotteluun, ja varmisti näin nousunsa maailmanlistan ykköseksi.


title: Wimbledonin tennisturnaus 2011

text: Venus ja Serena Williams tekivät loukkaantumisten jälkeen paluun kilpakentille juuri ennen Wimbledonia. Viime vuoden mestari Serena oli lähes vuoden mittaisella kilpailutauolla. Ranskan avoimet voittanut kolmanneksi sijoitettu Li Na hävisi toisella kierroksella Sabine Lisickille. Turnauksessa toiseksi sijoitettu Vera Zvonarjova putosi jatkosta kolmannella kierroksella hävittyään 32:nneksi sijoitetulle Tsvetana Pironkovalle. Neljännellä kierroksella jatkosta putosivat molemmat Williamsit. Venus hävisi Pironkovalle ja Serena Marion Bartolille. Ykköseksi sijoitettu Caroline Wozniacki hävisi neljännellä kierroksella Dominika Cibulkoválle.


title: Michael Thomas Bass

text: Michael Thomas Bass (1799–1884) oli englantilainen panimonomistaja ja kansanedustaja. Hänen johdollaan Bassin panimosta tuli alansa suurin maailmassa ja Englannin tunnetuin tuotemerkki. Hän toimi liberaalien kansanedustajana vuosina 1847–1883.


title: Michael Thomas Bass

text: Bassin panimon oli perustanut hänen isoisänsä William Bass vuonna 1777. Isä, myös nimeltään Michael Thomas Bass, laajensi panimoa, joka menestyi etenkin Venäjän kaupan takia. Kun nuorempi Michael Thomas Bass aikuistui, hän aloitti perheyrityksessä harjoittelijana. Yrityksellä ei kuitenkaan mennyt hyvin, sillä Napoleonin sodat haittasivat Venäjän-kauppaa. Intiaan ja Aasiaan vietävästä IPA-oluesta (India Pale Ale) tuli kuitenkin uusi menestystuote 1820-luvulta alkaen. Nuorempi Michael Thomas Bass nousi johtoon vuonna 1827 ja keskittyi edelleen Aasian-kauppaan. Rautatien rakentaminen vähensi kuljetuskustannuksia oleellisesti. Vuonna 1851 Lontoon maailmannäyttely levitti Bassin oluen mainetta koko Britanniassa.


title: Michael Thomas Bass

text: Michael Thomas Bass valittiin kansanedustajaksi Derbyn vaalipiiristä. Hän kuului liberaaleihin, puolusti vapaakauppaa ja panimotoimintaa tuon ajan voimakasta raittiusliikettä vastaan. Hänestä tuli myös tunnettu hyväntekijä. Vuonna 1879 hän lahjoitti Derbyyn kirjaston, jonka rakennukseen muutti myös Derbyn kaupunginmuseo. Tätä pidettiin yllättävänä vetona, sillä yksi raittiusliikkeen teemoista oli juuri saada väki kirjastoihin, pois kapakoista. Bassin lahjoittama kirjasto oli alueen ensimmäinen, josta rahvas sai lainata luettavaa ilmaiseksi. Hän rahoitti myös Derbyyn liikuntapuiston ja lastensairaalan sekä monia muita hyväntekeväisyyskohteita. Kotikaupungissaan Burtonissa hän tuki kirkon, pyhäkoulujen ja työväestön lukusalien rakennuttamista.


title: Michael Thomas Bass

text: Michael Thomas Bass oli naimisissa Eliza Jane Ardenin kanssa. Heillä oli neljä lasta: Emily Frances Anne Bass, Michael Arthur Bass, Hamar Alfred Bass ja Alice Jane Bass. Molemmat pojat valittiin parlamentin alahuoneeseen, Michael Arthur edusti East Staffordshirea vuosina 1868-1885, kun taas Hamar Alfred edusti Tamworthia 1878-1885. Michael Thomas Bass oli vaatimaton mies ja kieltäytyi hänelle ehdotetuista aatelisarvoista. Hänen poikansa Michael Arthur Bass seurasi isäänsä sekä tehtaan johdossa että kansanedustajana, kunnes hänet aateloitiin vuonna 1887.


title: Kuuma kissa?

text: Kuuma kissa? on Erkko Kivikosken ohjaama elokuva vuodelta 1968. Elokuva on saanut aiheensa Kerttu-Kaarina Suosalmen romaanista "Neitsyt" (1964), mutta Suosalmi muokkasi sitä käsikirjoitusvaiheessa melko perusteellisesti uusiksi.


title: Kuuma kissa?

text: Kivikoskea pidetään suomalaisen uuden aallon keskeisenä nimenä. Lyhyen uransa aikana hän sai ohjauksistaan kuusi Jussia. "Kuuma kissa?" on hänen kolmas pitkä ohjauksensa.


title: Kuuma kissa?

text: Elokuva alkaa, kun lukion keskeyttänyt Antti Salminen (Eero Melasniemi) huojahtelee kännissä lahtelaista mäkeä alas kuralätäkköön ja joutuu toilailunsa vuoksi erotetuksi koulusta, mutta saa kuitenkin elämästä kiinni ja menee isänsä verstaalle töihin. Hän ja 24-vuotias opettaja Marja päätyvät suhteeseen, jota koulun vanhoilliset opettajat eivät hyväksy.


title: Kuuma kissa?

text: Tuottajaporras nimesi elokuvan vastoin Kivikosken tahtoa. Hänen työnimiään olivat "Varpaat", "Minitunteet" ja Suosalmen romaanin mukainen "Neitsyt".


title: Kuuma kissa?

text: Myöhemmissä kritiikeissä on kiitetty Melasniemen ja Maarita Mäkelän roolitöitä, samoin kuvauksen, musiikin ja leikkauksen tekijöitä.


title: Ngonidzashe Makusha

text: Ngonidzashe Makusha (s. 11. maaliskuuta 1987) on zimbabwelainen pikajuoksija ja pituushyppääjä.


title: Ngonidzashe Makusha

text: Makusha sijoittui Pekingin alle 20-vuotiaiden MM-kilpailuissa 2006 pituushypyssä 12:nneksi ja karsiutui 100 metrin juoksun välierissä. Algerin Afrikan kisoissa 2007 hän juoksi 4 × 100 metrin viestissä avausosuuden Zimbabwen pronssijoukkueessa. Seuraavana vuonna hän paransi pituushypyn Zimbabwen halliennätystä kolme ja ulkorataennätystä kaksi kertaa päätyen tulokseen 830, jolla voitti NCAA:n mestaruuden. Pekingin olympialaisissa hän sijoittui pituushypyssä neljänneksi tuloksella 819, jolla jäi vain sentin pronssimitalista.


title: Ngonidzashe Makusha

text: Makusha teki vuonna 2009 Zimbabwen halliennätykset 60 metrin juoksussa (6,60) ja pituushypyssä (821) sekä voitti jälleen NCAA:n ulkoratamestaruuden pituushypyssä. Vuonna 2011 hän voitti NCAA:n hallimestaruuden pituushypyssä ja paransi huhtikuussa 100 metrin juoksun Zimbabwen ennätyksen aikaan 9,97. Kesäkuussa hän voitti NCAA:n mestaruuden maansa ennätystuloksilla sekä 100 metrillä (9,89) että pituushypyssä (840). Aiemmin molempien lajien yliopistomestaruuden olivat samana vuonna miesyleisurheilijoista voittaneet vain William DeHart Hubbard, Jesse Owens ja Carl Lewis. Daegun MM-kilpailuissa 2011 hän selviytyi 100 metrin juoksussa välieriin ja sai pituushypyssä pronssia tuloksella 829 cm. Hän on Zimbabwen ensimmäinen mitalisti yleisurheilun MM-kilpailuissa.


title: Potok

text: Potok alias Heizer on neuvostoliittolainen ja venäläinen sotilaallisten tietoliikennelinkkisatelliittien perhe. Ne välittävät Jantar-4KS1 ja Yantar-4KS1M vakoilusatelliittien digitaalista kuva-aineistoa Venäjälle. Myös mobiili vastaanotto on mahdollista alle 3 metrin antennilla. Satelliitit sijaitsevat geostationaarisella kiertoradalla asemissa 80 astetta itäistä pituutta ja 13,5 astetta läntistä pituutta.


title: Potok

text: Satelliitit toimivat C-taajuuskaistalla. Satelliittien Slav-2 ja Sintez transponderit kehitti NPO Elas. Satelliitit kehitti NPO Prikladnoi Mekhaniki (NPO PM). Asennonsäätö toimii neljällä SPT-70 plasmatrusterilla. Potok-satelliitit korvaa Garpun-satelliitit 2010-luvulla.


title: Potok

text: Tulevia


title: Steve Davis (basisti)

text: Steve Davis (tunnetaan myös musliminimellä Sayeed) oli jazzbasisti. Hänen uransa huippukautta oli 1960-luku. Hän oli lyhyen aikaa mukana John Coltranen kvartetissa, mutta pian hänen tilalleen tuli Reggie Workman. Davis soitti kvartetin kanssa albumilla "My Favorite Things", jota pidetään merkittävänä jazzalbumina. Hän soitti Chuck Mangionen kanssa albumilla "Hey Baby!" ja lankonsa McCoy Tynerin kanssa albumilla "Nights of Ballads & Blues".


title: John Barleycorn Must Die

text: John Barleycorn Must Die on englantilaisen Traffic-yhtyeen vuonna 1970 ilmestynyt studioalbumi. Levy-yhtiö on Island Records, joka on Universal Musicin osa.


title: John Barleycorn Must Die

text: Tuottajat ovat Chris Blackwell ja Steve Winwood paitsi kappaleiden "Stranger to Himself", "Every Mothers Son" ja "Sittin' Here Thinkin' of My Love" osalta Guy Stevens. Albumi on äänitetty Lontoossa Island- ja Olympic-studioilla. Äänittäjinä ovat toimineet Brian Humphries ja Andrew Johns. Levykannen kuvien käyttöön on saatu lupa English Folk Dance & Song Societyltä. Alkuperäisen LP-levyn ulkoasun on suunnitellut Mike Sida.


title: John Barleycorn Must Die

text: Uusintajulkaisu on ilmestynyt CD-muodossa Island Remasters -sarjassa ja se sisältää viisi ennenjulkaisematonta kappaletta. Uusintajulkaisutyötä on johtanut Tim Chacksfield ja CD-paketin on suunnitellut Phil Smee. Albumin mukana on 12-sivuinen vihkonen, jonka valokuvat on ottanut Richard Polak. Traffic-historiikin on tehnyt Brian Hogg. Uusintajulkaisulla olevat konserttiäänitteet "Backstage & Introduction", "Who Knows What Tomorrow May Bring" ja "Glad" ovat aikaisemmin julkaisemattomalta konserttialbumilta "Live – November 70" (Island ILPS 9142). Ne on äänitetty 18. ja 19. marraskuuta 1970 New Yorkissa Fillmore Eastissa.


title: John Barleycorn Must Die

text: "John Barleycorn Must Die" -albumin jälkeen Traffic lähti Yhdysvaltain-kiertueelle ja mukaan liittyi basisti Ric Grech, joka oli soitellut yhtyeissä Family ja Blind Faith sekä Ginger Bakerin Airforcessa. Kiertueella äänitettiin kappaleita live-albumia varten, mutta hanke kuitenkin tuolloin hyllytettiin samoin kuin suunniteltu "Nevertheless"-elokuvan ääniraita. Ennen tämän albumin tekoa Traffic oli kertaalleen hajonnut ja Stevie Winwood oli alkanut suunnitella sooloalbumia työnimellä "Mad Shadows". Hän sai valmiiksi kaksi kappaletta "Stranger to Himself" ja "Every Mother's Son" tuottaja Guy Stevensin johdolla. Winwood alkoi kuitenkin kaivata samanmielisiä muusikoita ja niinpä hän kutsuikin avuksi entiset soittokumppaninsa Jim Capaldin ja Chris Woodin ja niin albumi ilmestyi lopulta Trafficin nimellä. Samalla Island Recordsin Chris Blackwell korvasi Stevensin ja tämä vei mukanaan nimen "Mad Shadows" suojatilleen Mott the Hooplelle.


title: John Barleycorn Must Die

text: Tämän levytysprojektin tuloksena oli korkeatasoinen albumi, joka on musiikkitoimittaja Jake Nymanin mukaan "upea sekoitus jazzia, rockia ja folkia". Albumin nimikappale on perinteinen kansanlaulu. Sen on tallentanut Cecil Sharpe kun hän vuosien 1900–1910 aikana keräsi vastaavia perinnelauluja. Laulusta on arvioitu olevan 100–140 erilaista versiota sellaisilta alueilta kuin Oxfordshire, Sussex, Hampshire, Surrey ja Somerset. Varhaisin tunnettu on Jaakko I:n ajalta. Sen on merkinnyt muistiin vuosina 1607–1641 elänyt H. Gorson. Erään tulkinnan mukaan laulu kertoisi ihmisten yrityksestä luopua ohrasta tislatusta alkoholista. Toisen tulkinnan mukaan laulu kertoo uudestisyntymisestä. "John Barleycorn Must Die" -albumin instrumentaalisesta ja pulppuilevasta aloituskappaleesta "Glad" lähtien käy selväksi, että yhtyeen jäsenet ovat sisäistäneet nimikappaleen tämän sanoman yhteistyössään. Hogg vertaakin albumia toiseen mestariteokseen, Fairport Conventionin levyyn "Liege and Leif".


title: John Barleycorn Must Die

text: Kappaleiden tekijät ovat Traffic-yhtyeen jäsenet Stevie Winwood, Jim Capaldi ja Chris Wood.Ennenjulkaisemattomat uusintajulkaisun bonus-raidat:Nauhoitus "Backstage & Introduction" sisältää takahuonetunnelmia ja konsertin juontajan suorittaman yhtyeen esittelyn. Siinä mainitaan mukana olevan myös basisti Ric Grechin. Bonus-kappaleiden kesto on yhteensä 25:18.


title: John Barleycorn Must Die

text: Kappaleiden julkaisijat ovat F.S. Music Ltd., Warner Chappell Music Ltd. ja Island Music Ltd. paitsi kappaleiden "Glad", "I Just Want You to Know", "John Barleycorn (Must Die)" ja "Glad (Live)" osalta kaksi ensiksimainittua.sekä bonus-raidoilla


title: Iheb Msakni

text: Iheb Mohamed Msakni (s. 18. heinäkuuta 1987) on tunisialainen jalkapalloilija. Keskikentän laidalla pelaava Msekni edustaa Tunisian pääsarjassa ES Sahelia.


title: Iheb Msakni

text: Hänen veljensä Youssef pelaa myös jalkapalloa Qatarin pääsarjassa.


title: Iheb Msakni

text: Msakni aloitti ammattilaisuransa kaudella 2008–2009 Stade Tunisienin riveissä, jolloin hän pelasi kauden aikana yhdeksän ottelua ja onnistui kerran maalinteossa. Maali syntyi 23. elokuuta 2008 kotiottelussa AS Marsaa vastaan. Kauden jälkeen Msakni pelasi yhden kauden lainalla EGS Gafsassa, jossa hän pelasi yhteensä kaksitoistaottelua tehden niissä neljä maalia.


title: Iheb Msakni

text: Tammikuussa 2012 Msakni siirtyi kolmen ja puolen vuoden sopimuksella Espéranceen. Hän pelasi ensimmäisen ottelunsa Esperancen paidassa 11. helmikuuta 2012 ES Zarsista vastaan, jonka Esperance voitti maalein 5–0. Msakni teki kuitenkin avausmaalinsa kolmannessa ottelussaan CS Sfaxienia vastaan, joka oli myös ottelun ainoa maali.


title: Iheb Msakni

text: Msakni pelasi ensimmäisen maaottelunsa Tunisian maajoukkueessa 29. toukokuuta 2011 harjoitusottelussa Keski-Afrikan tasavaltaa vastaan.


title: Syvännekrotti

text: Syvännekrotti ("Ceratias holboelli") on meren pohjassa elävä kala.


title: Syvännekrotti

text:
Se on vaikea tutkimuskohde, siksi sen elämäntavoista tiedetään niin vähän. Luultavasti syvännekrotti enimmäkseen makailee pohjassa pyyntiantenni huojuen.
Pyyntiantennin päässä olevan valoelimen hohde houkuttelee paikalle uteliaita saaliskaloja, jotka samalla uivat suoraan nälkäiseen kitaan.
Sitä tavataan tyypillisesti trooppisissa ja lauhkeissa merissä 400–2000 metrin syvyydessä.
Syvännekrottinaaras voi kasvaa 120 senttiä pitkäksi, mutta jää yleensä 77-senttiseksi. Uros on paljon pienempi, enintään 16 senttiä pitkä. Koiras kiinnittyy suullaan naaraaseen ja syvännekrotit sulautuvat vähitellen yhteen. Koiraan ruumis surkastuu pois sukupuolielimiä lukuun ottamatta. Kalat elävät symbioottisessa suhteessa, jossa niiden ei säännöllisesti tarvitse etsiä uutta kumppania syvissä vesissä.


title: Syvännekrotti

text: Syvännekrotti on ahnas peto, joka petkuttaa saaliskalat luokseen. Se heiluttaa päässän olevaa uloketta, jonka kärjessä oleva ihokappale näyttää makoisalta pikku madolta.


title: Filosofi lampun valossa

text: Filosofi lampun valossa ("A Philosopher by Lamplight") on englantilaisen Joseph Wrightin maalaus vuodelta 1769. Se on 128,2 × 102 cm:n kokoinen öljyvärimaalaus ja on nykyisin Derbyn kaupunginmuseossa. Taiteilija on siinä sijoittanut valonlähteen kuva-alaan, samoin kuin hän teki useissa myöhemmissä töissään, joista hän tuli kuuluisaksi. Työ tunnetaan myös nimellä "Erakko tutkii anatomiaa" () ja sitä on pidetty taulun "Alkemisti löytää fosforin" rinnakkaisteoksena. Vaikka Wrightin tiedetään perehtyneen luonnontieteelliseen aineistoon ennen näiden töiden maalaamista, hän ei ollut tiedekirjojen kuvittaja, vaan taiteellinen vaikutelma oli hänen ensisijainen päämääränsä.


title: Filosofi lampun valossa

text: Työn sommittelu muistuttaa suuresti Salvator Rosan maalausta "Mietiskelevä Demokritos". On mahdollista, että Wright olisi nähnyt joko alkuperäistyön tai sen pohjalta tehdyn kaiverruksen. Wrightin maalauksen keskeinen hahmo tarkastelee luurangon osia, mutta tapahtuma ei näytä lääketieteelliseltä ruumiinavaukselta. Päähenkilön ympärille on aseteltu klassisia kuolevaisuuden symboleja, kuten tiimalasi ja tumma (Tuonelan) joki. Kuvan reuna-alueella on kaksi nuorta miestä, joiden hattuun kiinnitetyt simpukankuoret osoittavat heidän olevan pyhiinvaeltajia. Varsinainen kirjallinen tai historiallinen tausta, johon Wright työssään mahdollisesti viittaa, on jäänyt epäselväksi. Sen sijaan hän on luonut arvoituksellista tunnelmaa monin keinoin. Nuoret miehet ovat suhteessa paljon pienempiä kuin lampun valaisema filosofi. Työn tarkoissa yksityiskohdissa näkyy Wrightin hollantilaisilta laatukuvien maalareilta saamat vaikutteet, mutta valonhämyn eli chiaroscuron käsittely on ollut aikanaan radikaalia.


title: Babe Ruth (yhtye)

text: Babe Ruth oli brittiläinen yhtye, joka oli aktiivisena 1970-luvulla. Yhtyeen jäseniä olivat laulusolisti Jenny Haan, basisti Dave Hewitt, kosketinsoittaja Chris Hogarth, kitaristi Alan Shacklock ja rumpali Ed Spevock. Hogarthin tilalla mainitaan myöhemmin Chris Holmes ja Steve Gurl. Samaten Jenny Haanin tilalle tuli Ellie Hope. Shacklockin korvasi myöhemmin Bernie Marsden ja Hewittin Ray Knott.


title: Babe Ruth (yhtye)

text: Yhtyeen musiikillinen johtohahmo oli aluksi Alan Shacklock, joka oli opiskellut kitaransoittoa Lontoon Royal Academy of Musicissa. Yhtye levytti omaa materiaalia. Jenny Haan oli eloisa lavaesiintyjä ja hänen esikuviaan olivat Paul Rodgers ja Janis Joplin.


title: Babe Ruth (yhtye)

text: Yhtyeen vuoden 1974 albumi "Amar Caballero" (Harvest SHVL 812) sai MUSA-lehdessä paremman vastaanoton kuin edellinen hajanaisempi albumi, joka oli ilmestynyt yli vuosi aikaisemmin. "Amar Caballero" on monipuolinen ja siinä on vaikutteita popista, jazzista, klassisesta musiikista, flamencosta ja folkista. Levyllä kosketinsoittajana on vielä Chris Hogarth. Mukana on myös jousi- ja puhallinsoittajia.


title: Babe Ruth (yhtye)

text: Yhtye on esiintynyt Suomessa keskiviikkona 15. toukokuuta 1974. Se oli silloin lämmittely-yhtyeenä Uriah Heepin konsertissa Helsingin Messuhallissa. Konsertti oli ollut raskassävyisempi kuin edellä mainittu silloinen uusin albumi. Alan Shacklock oli kuitenkin esittänyt yhden kappaleen yksin espanjalaisella kitaralla.


title: Babe Ruth (yhtye)

text: Vuonna 1974 tältä osaavalta yhtyeeltä on ilmestynyt soul-vaikutteinen single "If Heaven's on Beauty's Side" / "Doctor Love" (Harvest HAR 5082). Shacklock on sen tuottanut sekä tehnyt kappaleet ja sovittanut ne. Kappaleissa on vaihtelevuutta tuovia pieniä ideoita, rytmiä ja melodisuutta.


title: Babe Ruth (yhtye)

text: Sen sijaan yhtyeen kolmas albumi "Babe Ruth" (Harvest SHSP 4038) ei yhden arvion mukaan herättänyt paljon minkäänlaisia mielipiteitä, koska laulaja Jenny Haan ei ole esikuvansa Janis Joplinin veroinen, kappaleet ovat heikkoja eikä yhtyeessä ole taitavia soittajia.


title: Babe Ruth (yhtye)

text: Babe Ruthin neljäs albumi "Stealin' Home" on tehty vuonna 1975 levy-yhtiön vaihdoksen jälkeen Capitol-merkille. Kosketinsoittimiin on nyt tullut aikaisemmin Wild Turkey -yhtyeessä vaikuttanut Steve Gurl.


title: Babe Ruth (yhtye)

text: Tultaessa vuoden 1976 kevääseen Ellie Hope oli korvannut Jenny Haanin, kitaristiksi ja lauluntekijäksi oli tullut Bernie Marsden ja basistiksi Ray Knott. Alkuperäisestä kokoonpanosta oli siis mukana vain rumpali Ed Spevock. Tällä kokoonpanolla julkaistiin kesäkuussa Capitol-merkillä albumi "Kid's Stuff". Levyn musiikki on siistiä ja funkahtavaa, hyvin esitettyä ja sovitettua. Edellisen albumin "Elusive"-diskohittiä vastaava kappale tällä levyllä on "Since You Went Away", joka tuo levyn arvostelleen Phil McNeillin mieleen Esther Phillipsin ja Joe Beckin. Ainoa toinen kappale jonka McNeill mainitsee on "Welcome to the Show" – lähinnä siksi, että sen sanoitus on muita huomiota herättävämpi ja nimenomaan hyökkäys musiikkijournalisteja vastaan.


title: Frozen Alive

text: Frozen Alive on death metal -yhtye Obituaryn ensimmäinen konsertti-DVD. Se nauhoitettiin 24. elokuuta 2006 Varsovassa, Puolassa. DVD:llä on kappaleita kaikilta Obituaryn levyiltä "Frozen in Timeen" asti. DVD sisältää myös päivää ennen konserttia tehdyn yhtyeen haastattelun.


title: The Best of Obituary

text: The Best of Obituary on death metal -yhtye Obituaryn kokoelma-albumi vuodelta 2008.


title: The Best of Obituary

text: Obituary vastusti albumin julkaisemista, sillä yhtye oli ehtinyt jättää Roadrunner Recordsin sen julkaisun aikaan.


title: The Best of Obituary

text: Kaikki kappaleet säveltänyt Donald Tardy, Trevor Peres ja Allen West, sekä sanoittanut John Tardy.


title: Valais’n vesivoimalat

text: Sveitsin Valais’n kantonissa vesivoiman tuotanto on tärkein teollisuudenala.


title: Portsmouthin tuomiokirkko

text: Portsmouthin tuomiokirkko () on Englannin kirkon Portsmouthin hiippakunnan tuomiokirkko, jonka rakentaminen aloitettiin vuonna 1180.


title: Portsmouthin tuomiokirkko

text: Nykyisin kirkossa käy noin satatuhatta ihmistä vuodessa - puolet osallistuu jumalanpalvleukiin, neljännes käy konserteissa ja neljännes on turisteja.


title: That’s a Plenty (The Pointer Sisters)

text: That's a Plenty on yhdysvaltalaisen The Pointer Sisters -lauluyhtyeen toinen studioalbumi, ja se on ilmestynyt vuonna 1974.


title: That’s a Plenty (The Pointer Sisters)

text: Albumi sisältää monipuolista musiikkia dixieland-jazzista bebopiin, scat-laulantaan, bluesiin, kantriin, souliin ja elokuvasävelmään.


title: That’s a Plenty (The Pointer Sisters)

text: Albumilla on alkuperäisinä kappaleina Bruce Goodin ja Jeffrey Cohenin tekemät "Bangin' on the Pipes" ja "Surfeit, U.S.A." sekä Pointerin sisarusten itse tekemät "Shaky Flat Blues" ja Nashvillessä äänitetty kantrikappale "Fairytale".


title: That’s a Plenty (The Pointer Sisters)

text: Albumin nimikappale "That's A-Plenty" on vuodelta 1914. Good ja Cohen ovat tehneet sanat Dizzy Gillespien ja Kenny Clarken bebop-klassikkoon "Salt Peanuts", joka on vuodelta 1943. Sanat on sovitettu alkuperäisen levytyksen trumpetti- ja saksofonisooloihin, joista vastasivat Gillespie ja Charlie Parker. Neal Heftin säveltämä sekä Jon Hendricksin ja Dave Lambertin sanoittama "Little Pony" on vuodelta 1958 ja sen tulkinnassa Pointerin sisarukset vertautuvat The Manhattan Transfer -yhtyeeseen. "Steam Heat" on elokuvasta "Pyjamaleikki" (The Pajama Game). Varsin onnistunut on myös albumin päättävä Kenneth Gamblen ja Leon Huffin soul-tuotantoa oleva svengaava "Love in Them There Hills", jolla kuullaan Bill Summersin oivaltavaa työskentelyä afrikkalaisen puhuvan rummun ääressä. Mukana ovat myös Herbie Hancock ja tämän basisti Paul Jackson.


title: That’s a Plenty (The Pointer Sisters)

text: Alkuperäisen LP-levyn mukana seurasivat sanat kappaleisiin "Bangin' on the Pipes", "Salt Peanuts", "That's a Plenty", "Surfeit, U.S.A." ja "Little Pony".


title: That’s a Plenty (The Pointer Sisters)

text: Levy-yhtiö on Beverly Hillsissä osoitteessa 11538 San Vicente Blvd., Los Angeles, Calif. 90049 toiminut Blue Thumb Records. Yhtiön taustalla ovat Famous Music Corporation ja Gulf + Western Company. Levy-yhtiön logossa on sinivärinen peukalosta otettu sormenjälki.


title: That’s a Plenty (The Pointer Sisters)

text: Tuotannosta vastaa sanfranciscolainen yhtiö David Rubinson & Friends. Apulaisina ovat olleet Tom Salisbury, Jeffrey Cohen ja Bruce Good. Cohen ja Good ovat osallistuneet kolmen albumilla olevan kappaleen tekoon. Salisbury on puolestaan tehnyt puhallin- ja jousisoittimien sovitukset. Tuotantoyhtiö on Catero Sound Company, San Francisco.


title: That’s a Plenty (The Pointer Sisters)

text: Albumi on äänitetty Wally Heiderin studioilla San Franciscossa, Quadrophonic-studioilla Tennesseen Nashvillessä sekä Los Angelesissa Western-äänitysstudioilla puhallinsoittimien osalta kappaleilla "Steam Heat", "Shaky Flat Blues", "That's a Plenty" ja "Little Pony". Äänittäjinä ovat toimineet Jeremy Zatkin, Fred Catero ja David Rubinson. Kappale "Fairytale" on tehty Nashvillessä ja äänittäjänä on ollut Steve Ham.


title: That’s a Plenty (The Pointer Sisters)

text: Masteroinnin ovat tehneet George Horn ja Phil Brown.


title: That’s a Plenty (The Pointer Sisters)

text: Kansitaiteilija on Randy Tuten. Taiteellinen johtaja ja valokuvaaja on Herb Greene. Logon kehittäjä on Oz.


title: That’s a Plenty (The Pointer Sisters)

text: The Pointer Sistersien manageritoimisto on ollut Adam's Dad Management Co. San Franciscossa. Yhtyeen suhdetoimintaa on hoitanut Los Angelesissa ja New Yorkissa Gibson & Stromberg.


title: That’s a Plenty (The Pointer Sisters)

text: Sivu 1 (kesto 24:09)


title: That’s a Plenty (The Pointer Sisters)

text: 1. "Bangin' on the Pipes" / "Steam Heat" – 5:39


title: That’s a Plenty (The Pointer Sisters)

text: 2. "Salt Peanuts" – 5:10


title: That’s a Plenty (The Pointer Sisters)

text: 3. "Grinning in Your Face" – 4:49


title: That’s a Plenty (The Pointer Sisters)

text: 4. "Shaky Flat Blues" – 4:41


title: That’s a Plenty (The Pointer Sisters)

text:
5. "That's a Plenty" / "Surfeit, U.S.A." – 3:42
1. "Little Pony" – 4:43


title: That’s a Plenty (The Pointer Sisters)

text: 2. "Fairytale" – 5:04


title: That’s a Plenty (The Pointer Sisters)

text: 3. "Black Coffee" – 6:07


title: That’s a Plenty (The Pointer Sisters)

text: 4. "Love in Them There Hills" – 8:30


title: That’s a Plenty (The Pointer Sisters)

text: The Pointer Sisters:The Pointer Sistersin taustayhtye:sekä:


title: F1 2011

text: F1 2011 on Codemasters Birminghamin ja Sumo Digitalin kehittämä sekä Codemastersin julkaisema ajopeli, joka pohjautuu Formula 1 -kauteen 2011. Peli julkaistiin vuonna 2011 Microsoft Windowsille, PlayStation 3:lle ja Xbox 360:lle sekä seuraavana vuonna Nintendo 3DS:lle ja PlayStation Vitalle.


title: F1 2011

text: Peli sisältää kaikki kauden 2011 kuljettajat, tallit ja radat, mukaan lukien uuden Buddh International Circuit -radan Intiassa ja paluun kalenteriin tekevän Saksan Nürburgringin.


title: F1 2011

text: Peli sisältää paljon uudistuksia ja uusia ominaisuuksia: turva-auto, punaiset liput, KERS, DRS, Co-Op-uramoodi ja jaetun ruudun moninpelin..


title: F1 2011

text: • Turva-auto: On ylivoimaisesti toivotuin ominaisuus F1 2011 -peliin ja Codemasters piti sen olemassaolon pitkään studion omana salaisuutena. Turva-auto laajentaa pelin taktisia mahdollisuuksia, tuo kisoihin uudenlaista arvaamattomuutta ja siellä olon tuntua. Turva-auto toimii 20% kisapituuksista aina 100% kisapituuksiin asti. Sen käyttö on kuitenkin vapaaehtoista, joten jos ei halua kisojaan keskeytettävän, voi turva-auton halutessaan kokonaan kytkeä pois päältä. Se on käytettävissä myös online-puolella. Studio Liverpoolin Playstation-peli Formula One 99 oli ensimmäinen konsolille julkaistu Formulapeli, jossa turva-auto nähtiin. Kunnioitettavaa, on että se saatiin niinkin hyvin pyörimään sen aikaisella tekniikalla.


title: F1 2011

text: • KERS JA DRS: Antavat pelaajalle käyttöön aivan uusia työkaluja sijoituksen puolustamiseen ja sen parantamiseen. KERS- napilla saa käyttöönsä extra-hevosvoimia ja avattavalla DRS-takasiivellä voi hankkia niin ikään lisää nopeutta ohitustilanteisa. Nämä uudet ominaisuudet pakottavat taktikoimaan. Jos takana tulee nopeampi auto, jonka tietää käyttävän DRS:ää, voi itse säästää KERSiä pisimmän suoran ajalle ja käyttää sitä silloin sijoituksen puolustamiseen. Aika-ajoissa täytyy pelata molemmilla, silloin DRS on käytössä vapaasti ja KERSin käyttämiseenkin täytyy valita oikeat alueet. Siinä on siis kaksi asiaa lisää, joita kierroksen aikana tulee miettiä.


title: F1 2011

text: • Fuel Mix: Pelaajalla on yhä käytettävissään kolme asetusta. Enää ei voi ajaa koko kisaa samalla asetuksella. Taktikointi astuu kuvaan mukaan, sillä jäädessäsi ruuhkaan kisan alussa voit säästää bensaa loppu kisaa varten. Turva-auto tilanteessa kannattaa menetellä aivan samoin. F1 2010:ssä pelaaja pystyi vaikuttamaan miten suuri teho koneesta otettiin ja mikäli ajoi pitkään liian tehokkaalla asetuksella, saattoi menovesi loppua kesken kisan. Monet pystyivät ajamaan 100% kisapituuksia kone täysillä kierroksilla ja toisilla bensa loppui kesken melkein säännöllisesti - vaikka yrittivätkin ajaa säästeliäästi.


title: F1 2011

text: • Tekniset ongelmat ovat nyt mukana: Oma ajotyyli vaikuttaa niiden syntyyn, mutta myös käytössä olevalla autolla on iso rooli, esimerkiksi Red Bullin Kers on kaikista herkin hajoamaan.


title: F1 2011

text: • Ohjattavuutta on paranneltu: Aiemmasta ja myös jousitus käyttäytyy aiempaa aidommin. Myös mekaaninen pito tuntuu ohjauksessa aiempaa selvemmin.


title: F1 2011

text: • Punainen lippu: Toimii tosielämän tavoin myös F1 2011 -pelissä, mutta sen toteutuksessa on otettu yksi taiteellinen vapaus, punaisen lipun alla ei voi vaihtaa renkaita tai tehdä autolle korjauksia kuten tosielämässä. Radalla on myös ratahenkilökuntaa heiluttelemassa lippuja.


title: F1 2011

text: • Keltafiltteri pois: F1 2011:n värimaailman piti lupauksen ja sitä se myös onkin. Pelin liikkeessä nähneet kertovat sen näyttävän aiempaa paremmalta etenkin huomattavasti realistisemman valaistuksen takia. Värit ovat kirkkaampia ja kauttaaltaan enemmän tosielämän vastineitaan muistuttavia.


title: F1 2011

text: • Pirellin renkaat:


title: F1 2011

text: • Pelissä on nyt dynaaminen pilvisysteemi eli pelaaja voi tosiajassa päätellä pilvistä mahdollisen sadekuuron.


title: F1 2011

text: • Varikkopysähdys-järjestelmä on tehty kokonaan uudestaan:


title: F1 2011

text: • Kisainsinööri on selvästi paranneltu versio aiemmasta pelistä.


title: F1 2011

text: • Autojen rungot voivat nyt painua kokoon esimerkiksi rajun kolarin johdosta:


title: F1 2011

text: - Ilta --> Yö -sykli on nyt mukana joten Abu Dhabissa päästään näkemään illan vaihtuminen yöksi.


title: F1 2011

text: • Autoissa on nyt uniikit ja oikeat ratit sen sijaan että kaikki pohjautuisivat samaan rattiin 2010:n tavoin.


title: F1 2011

text: • Uusinnoista on pyritty tekemään aiempaa televisiomaisempia ja apuna on käytetty lähdetietoja televisiolähetysten kuvakulmista.


title: F1 2011

text: • Uramoodia voi nyt pelata Co-Opina toisen pelaajan kanssa. Peli toimii niin, että kaksi pelaajaa ovat toistensa tallitovereita.


title: F1 2011

text: • Lehdistön kanssa kommunikointia on paranneltu; pelaajaa näkee uutisotsikoita suorituksistaan ja vastausvaihtoehdoissakin on enemmän valinnanvaraa kuin edellisessä pelissä.


title: F1 2011

text: • Pelissä on enemmän pieniä välinäytöksiä uran varrella kuin edellisessä pelissä. Esimerkiksi kun kuski nousee autoon varikolla tai juhlii voittoaan Parc Ferme -alueella.


title: F1 2011

text: • Pelaaja kommunikoi tällä kertaa oman agenttinsa kanssa pelkästään pelin sisäisen sähköpostin välityksellä, joten tämä ei ole 2010:n tapaan motorhomessa läppää heittämässä.


title: F1 2011

text: • Viisi kautta kestävä uramoodi.


title: Pako L.A:sta

text: Pako L.A:sta ("Escape from L.A.") on vuonna 1996 kuvattu tieteis- ja toimintaelokuva. Elokuva on jatko-osa elokuvalle Pako New Yorkista. Elokuvan on ohjannut John Carpenter. Elokuvan pääosissa nähdään Kurt Russellin lisäksi muun muassa Steve Buscemi, Stacy Keach, Bruce Campbell, Pam Grier, A. J. Langer ja Georges Corraface. Elokuvan budjetti oli 50 miljoonaa dollaria.


title: Pako L.A:sta

text: Elokuvan oli tarkoitus saada jatko-osa "Escape from Earth", jossa Snake olisi joutunut pakenemaan pois maasta selviytyäkseen, mutta idea peruutettiin.


title: Pako L.A:sta

text: Vuonna 2000 tapahtunut 9,6 richterin maanjäristys erotti Los Angelesin Kaliforniasta. Syntyneestä saaresta tehtiin karkoituspaikka rikollisille. Vuonna 2013 Snake Plissken pidätetään ja hänelle tehdään tarjous armahduksesta, jos hän tuo takaisin LA:sta presidentin tyttären Utopian varastaman Mustan Laatikon laitteen, joka pystyy sammuttamaan koko planeetan sähkölaitteet. Snakeen on hänen tietämättään tartutettu Plutoxin 7 virus, joka tuhoaa hermojärjestelmän 10 tunnissa. Snake suostuu vastahakoisesti presidentin tarjoukseen.


title: Pako L.A:sta

text: Päästyään LA:han Snake joutuu taistelemaan Cuervo Jonesin miehiä vastaan. Snake onnistuu lopulta entisen ystävänsä Hershe Las Palmasin (Carjack Malonen) ja tämän miesten avustuksella saamaan laitteen haltuunsa ja pakenemaan helikopterilla LA:sta Utopian kanssa. Cuervo kuitenkin ampuu helikopteria ohjuksella ennen kuolemaansa, jolloin kopterin takaosa syttyy tulee ja Hershe ja hänen miehensä palavat elävältä. Snake pääsee pois kopterista Utopian kanssa ennen kopterin tuhoutumista. Lopussa Snake saa selville Plutoxin 7 olleen pelkkä influenssavirus. Snake käyttää laitetta ja sammuttaa maapallon kadoten pimeyteen.


title: Robert Parish

text: Robert Parish (s. 30. elokuuta 1953 Shreveport, Louisiana) on yhdysvaltalainen kilpauransa päättänyt koripalloilija. Hänet tunnettiin yhtenä NBA:n parhaimmista heitontorjujista. Lisäksi hän on pelannut eniten NBA-pelejä sarjan historian aikana (1 611).


title: Robert Parish

text: Parish pelasi yliopistokoripalloa Centenaryn collegessa vuosina 1972–1976. Hän osallistui vuoden NBA:n varaustilaisuuteen, jossa Golden State Warriors varasi hänet kahdeksantena pelaajana. Parish edusti seuraa neljän kauden ajan, jonka jälkeen hänet kaupattiin Boston Celticsiin vaihdossa ykköskierroksen varauksiin. Bostonissa Parish muodosti Larry Birdin ja Kevin McHalen kanssa joukkueen kärkikolmikon ""Big-Three"", jonka johdolla seura voitti kolme NBA-mestaruutta vuosina 1981, 1984 ja 1986. Henkilökohtaisella tasolla hänet valittiin kaksi kertaa sarjan sekä yhdeksän kertaa sarjan . Vuonna 1994 Parish siirtyi Charlotte Hornetsiin, josta hänet vapautettiin heinäkuussa 1996. Kausi 1996–1997 oli hänen viimeinen NBA-kautensa. Hän pelasi kauden Chicago Bullsissa ja voitti neljännen NBA-mestaruutensa.


title: The 1976 Solo Keyboard Album

text: The 1976 Solo Keyboard Album on yhdysvaltalaisen kosketinsoittaja ja säveltäjä George Duken ensimmäinen sooloalbumi, ja se on ilmestynyt vuonna 1982.


title: The 1976 Solo Keyboard Album

text: George Duke on vieraillut Suomessakin ainakin Frank Zappan ja Cannonball Adderleyn yhtyeiden riveissä.


title: The 1976 Solo Keyboard Album

text: George Duke on myös tuottanut esiteltävänä olevan albumin apulaisenaan B.G. Falk. Falk on ollut mukana Duken levytyshankkeissa vuodesta 1966 eli alusta asti.


title: The 1976 Solo Keyboard Album

text: Levyn kansiteksteissä Duke kertoo myös, että albumi on hänen muusikonurallaan tärkeä maamerkki. Se on nimittäin viimeinen siinä sarjassa, jonka hän teki BASFin MPS Records -yhtiölle vuosien 1973 ja 1976 välillä. Sen jälkeen Duke liittyi Epic Recordsin artistiksi ja kertoo muuttaneensa musiikillista suuntaansa. Albumi onkin ilmestynyt Epic-levymerkillä, joka oli osa CBS-yhtiötä.


title: The 1976 Solo Keyboard Album

text: Tämä albumi on siis katsaus taaksepäin. Se on alun perin äänitetty ja miksattu vuonna 1976 ja julkaistu Saksassa albumina "The Dream" pienenä painoksena. Albumin musiikkia on julkaistu aikaisemmin myös Japanissa. Äänittäjänä on ollut Kerry McNabb Paramountin äänitysstudioilla.


title: The 1976 Solo Keyboard Album

text: "The 1976 Solo Keyboard Album" on remiksattu vuonna 1978 vähin muutoksin Duken omassa Le Gonks West -studiossa. Miksauksen on tehnyt Tommy Vicari. Masteroinnin on tehnyt Chris Bellman Allen Zentz -studiolla Los Angelesissa.


title: The 1976 Solo Keyboard Album

text: Albumilla ei ole Duken lisäksi muita muusikoita. Duken soittimet ovat akustinen piano, Fender Rhodes -sähköpiano, Mini Moog, Arp Odessey, Prophet V, kellot, kitara, rummut, klavinetti, tamburiini, Wurlitzer-sähköpiano ja Hammond B3 -urut.


title: The 1976 Solo Keyboard Album

text: LP-levyjä on valmistettu Hollannissa. Levykannen kuvan on tehnyt John Van Hammersveld.


title: The 1976 Solo Keyboard Album

text: George Duke on säveltänyt kaikki kappaleet. Julkaisija on Mycenae Music Co. Julkaisuvuodet ovat 1978 ja 1982.


title: The 1976 Solo Keyboard Album

text:
Levyn kansiteksteissä George Duke kertoo, että "Mr. McFreeze" on hänen Kerry McNabbille antama kutsumanimi. McNabb on Duken äänittäjä vuosien 1973 ja 1979 välillä ja alkuperäinen äänittäjä tälläkin albumilla. Kutsumanimi viittaa McNabbin vaatimukseen pitää äänitysstudion lämpötila alhaisena.
Duke kertoo, että tällä albumilla hän soittaa rumpuja ensimmäistä ja viimeistä kertaa. Hän on saanut opastusta Genesis-rumpali Chester Thompsonilta ja Ndugulta.


title: The 1976 Solo Keyboard Album

text: "Love Reborn" on kappale, jonka Duke kirjoitti hyvät arvostelut saaneelle vuoden 1971 kaksoisalbumille "The Inner Source" (MPS 2920912-1). Myöhemmin sen on levyttänyt Flora Purim esikoisalbumilleen "Butterfly Dreams". Duke itse on levyttänyt sen myös albumilleen "A Brazilian Love Affair". Tällä albumilla olevaa versiota Duke kutsuu akustiseksi pianoteemaksi variaatioineen.


title: The 1976 Solo Keyboard Album

text: "Excerpts from the Opera Tzina" on kokoonpantu Duken "Tzina"-oopperan valituista jaksoista. Oopperaa ei oltu koskaan esitetty kokonaisuudessaan, mutta MPS-vuosinaan Duke oli julkaissut siitä ajoittain osia.


title: The 1976 Solo Keyboard Album

text: "Spock Gets Funky" on nimensä mukaisesti levyn funk-kappale ja musiikillista hauskanpitoa.


title: The 1976 Solo Keyboard Album

text: "Pathways" oli alkuperäisellä äänitteellä akustinen pianoimprovisaatio. Tällä levyllä Duke on lisännyt kappaleen soitinvalikoimaan Prophet V -syntetisaattorin rikastuttaakseen sovitusta. Kaikki muut syntetisaattoriosuudet tällä levyllä on tehty vuonna 1976 käyttämällä Arp Odessey ja Mini Moog -laitteita.


title: The 1976 Solo Keyboard Album

text: "Vulcan Mind Probe" on nimensä mukaisesti kokeellinen. Kuten eräiden kappaleiden nimet osoittavat, niiden tekoa on inspiroinut televisiosarja Star Trek.


title: The 1976 Solo Keyboard Album

text: "The Dream That Ended" on akustinen pianoimprovisaatio ja Duken mielestä sopiva lopetus albumille.


title: Queen’s Clubin tennisturnaus

text: Queen's Clubin tennisturnaus on vuosittainen Ison-Britannian Lontoossa, Queen's Clubilla pidettävä miesten tennisturnaus, joka pelataan ruohokentillä. Turnaus kuuluu ATP World Tour 500 -turnauksiin. Ennen ATP-kiertueen aloittamista vuonna 1990, Queen's Clubin turnaus oli osa Grand Prix -kiertuetta vuosina 1970–1989. Vuosina 1972 ja 1973 Queen's Clubilla pelattiin myös naisten turnaus. Turnauksen alkuperäinen nimi oli London Grass Court Championships eli Lontoon ruohokenttämestaruusturnaus. Turnausta on pelattu Queen's Clubilla vuodesta 1890 alkaen, tosin vuosina 1885–1889 Lontoon mestaruusturnaus järjestettiin London Athletic Clubilla. Vuodesta 2018 alkaen turnauksen virallinen nimi on ollut sponsorin mukaan Fever-Tree Championships. Vuosina 2009-2017 turnauksen virallinen nimi oli AEGON Championships ja vuosina 1979–2008 Stella Artois Championships.


title: Queen’s Clubin tennisturnaus

text: Queen's Clubin turnaus pelataan kaksi viikkoa ennen Wimbledonin tennisturnausta. Eniten mestaruuksia Queen's Clubilta on yhdysvaltalaisella John McEnroella, neljä kaksinpelistä ja yksi nelinpelistä.


title: Leave a Whisper

text: Leave a Whisper on Shinedownin debyyttialbumi, joka on julkaistu vuonna 2003. Albumi julkaistiin uudestaan vuonna 2004, jolloin mukana oli kolme uutta kappaletta ja ne on merkitty nimellä "Sanford Sessions".


title: Leave a Whisper

text: Leave a Whisper on ainoa albumi, jossa Jasin Todd soittaa kitaran lisäksi lap steeliä, thereminiä ja sitaria.


title: Leave a Whisper

text: Kappale "45" on sensuroinnin takia nimetty myös nimellä "Staring Down...", koska kappaleessa lauletaan "Staring down the barrel of a 45." Brent Smith on maininnut haastatteluissa, että "45" käsittelee maailmaa, eikä asetta.Bonuskappaleet


title: Appeal to the Great Spirit

text: Appeal to the Great Spirit on Cyrus Dallinin tekemä pronssinen veistos. Patsas sijaitsee Bostonin Museum of Fine Artsin edessä Bostonin kaupungissa Yhdysvalloissa. Patsas on tehty Pariisissa, josta se tuotiin Yhdysvaltoihin vuonna 1909. Patsaasta on tehty pronssinen kopio ja se sijaitsee Dartmouth Collegen vieressä.


title: Tapani Sopanen

text: Tapani Sopanen (s. 20. elokuuta 1950 Lauritsala) on suomalainen helluntaikristillinen kirjailija. Hän oli aikaisemmin kristillisen lastenlehden Hyvän paimenen päätoimittaja.


title: Tapani Sopanen

text: Sopasen 1970-luvulla kirjoittamissa "Petrin porukka" -nuortenkirjoissa heijastuvat hänen omat lapsuudenkokemuksensa. "Silvottujen sinfoniassa" (1981) hän kertoo vapaista suhteista ja abortista, "Kyyneleet eivät puhdista" -kirjassa (1976) kolmannen suhteen ongelmista. Kirjassaan "Enkeliprinsessa" (1983) hän kertoo kehitysvammaisen tyttärensä Helin lapsuudesta. "Enkeliprinsessa" julkaistiin myös Ruotsissa ja Norjassa. Kirjassa "Taitaa olla torstai" (1992) hän kuvaa Helin varttumista murrosikään. "Taitaa olla torstai" -kirjan runot ovat Sopasen vaimon Marja-Liisan kirjoittamia. Sopasen vuonna 1990 julkaisemassa kirjassa "Isän syli" teemoina ovat insesti ja HIV-tartunta ja hänen vuonna 1995 julkaisemassaan "Onko totta?" -teoksessa muun muassa itsetyydytys.


title: Lightning (albumi)

text: Lightning on brittiläisen, folk-piireistä lähtöisin olevan laulaja-lauluntekijä Julie Felixin vuonna 1974 ilmestynyt sooloalbumi. Felix itse on tehnyt viisi albumin kappaleista. Muita säveltäjänimiä ovat Bob Dylan, Van Morrison ja Dory Previn.


title: Lightning (albumi)

text: Dylanin "I Dreamed I Saw St. Augustine" on tämän albumilta "John Wesley Harding" (1968) ja "Father of Night" albumilta "New Morning" (1970). Morrisonin "Into the Mystic" on tämän albumilta "Moondance" (1970).


title: Lightning (albumi)

text: Albumin on tuottanut Del Newman EMI-levy-yhtiölle. Newman on myös sovittanut ja johtanut jousisektiota sekä sovittanut kappaleet muuten Felixin kanssa. Newman soittaa myös syntetisaattoria kahdella kappaleella.


title: Lightning (albumi)

text: Albumi on äänitetty Nova Sound ja Abbey Road -studioilla. Äänittäjä on Richard Dodd.


title: Lightning (albumi)

text: Kansikuvan "Lightning" on tehnyt David Hockney vuonna 1973. Se on litografia sarjasta "Weather Series" jonka on julkaissut losangelesilainen Gemini G.E.L. Luvan kuvan käyttöön on myöntänyt lontoolainen Petersburg Press Ltd.


title: Lightning (albumi)

text: Albumin nimeen on liitetty teksti:


title: Lightning (albumi)

text: Takakannen valokuvan Julie Felixistä on ottanut Mirella Ricciardi. Levykannen on valmistanut Garrod & Lofthouse Ltd.


title: Lightning (albumi)

text: Julie Felixin managerina on toiminut Ian Tilbury. Kiitoksissa mainitaan The Pigeonhole, Steve Allan  ja Peter Shephard.


title: Lightning (albumi)

text: Sivu 1


title: Lightning (albumi)

text: Sivu 2


title: Lightning (albumi)

text:
Julkaisijat ovat Julie Felix Music Ltd. (1.1, 1.2, 1.4, 2.1, 2.3),
Big Ben Ltd. (1.3, 2.2), United Artists Music Ltd. (1.5) ja Warner Bros. Music Ltd. (2.4).


title: Lightning (albumi)

text: Seuraavat muusikot esiintyvät albumilla levy-yhtiönsä suosiollisella luvalla: Madeline Bell (RCA Records), Liam Genockey (Polydor Records), Rabbit (Island Records) ja Charlie Smith (Rocket Records).


title: Lightning (albumi)

text: Julie Felix laulaa kaikilla kappaleilla. Muut muusikot kappaleilla ovat:


title: Lightning (albumi)

text: "Song for Spring"


title: Lightning (albumi)

text: "Roadie Man"


title: Lightning (albumi)

text: "Father of Night"


title: Lightning (albumi)

text: "Oh to Hold You in My Arms"


title: Lightning (albumi)

text: "Lady with the Braid"


title: Lightning (albumi)

text: "My Electric Angel"


title: Lightning (albumi)

text: "I Dreamed I Saw St Augustine"


title: Lightning (albumi)

text: "Let Me Loose"


title: Lightning (albumi)

text: "Into the Mystic"


title: Lightning (albumi)

text: Pekka Markkula on esitellyt albumin MUSA:n numerossa 8/1974. Siinä hän toteaa, että Felix on tehnyt paluun viihteellisemmän materiaalin parista. Tältä albumilta hän nostaa esiin Dylanin kappaleet ja etenkin "Father of Nightin". Tulkintaa Van Morrisonin kappaleesta "Into the Mystic" hän sen sijaan pitää aneemisena. Markkula ei myöskään lämpene intialaisvaikutteiselle kappaleelle "Oh to Hold You in My Arms". Felixin omasta tuotannosta hän pitää eniten kappaleesta "Roadie Man", joka on iskevä "realistinen tarina roudarin usein varsin katkerasta ja irtonaisesta elämästä". Yhteenvetona Markkula toteaa, että albumi antaa Julie Felixin musiikista paljon odotettua paremman kuvan.


title: Jesse Tamangrow

text: Jesse Jay Tamangrow (s. 16. maaliskuuta 1982 Mikronesia) on palaulainen yleisurheilija, joka kilpailee pikajuoksussa.


title: Jesse Tamangrow

text: Tamangrow osallistui Pekingin olympialaisiin 2008, joissa hän oli 100 metrillä alkueränsä seitsemäs ja putosi. Hän juoksi kisoissa ajan 11,38 sekuntia, joka on myös hänen henkilökohtainen ennätyksensä.


title: Mikko Porvali

text: Mikko Pietari Porvali (s. 15. huhtikuuta 1980 Petäjävesi) on suomalainen tietokirjailija, jonka teokset edustavat uutta sotahistoriaa. Varsinaiselta ammatiltaan Porvali on rikostutkintaan erikoistunut poliisi. Poliisitutkinnon lisäksi hän on koulutukseltaan oikeustieteen maisteri.


title: Mikko Porvali

text: Porvali on kasvanut Keski-Suomessa ja kirjoittanut ylioppilaaksi Viitasaaren lukiosta vuonna 1999. Hänen isänsä Martti Porvali on työskennellyt nimismiehenä ja syyttäjänä eri puolilla Keski-Suomea. Keskisuomalaisuuden lisäksi Porvali on korostanut rajantakaisia juuriaan: Porvali on sukutaustaltaan karjalainen ja uskontokunnaltaan ortodoksi.


title: Mikko Porvali

text: Poliisityön lisäksi Porvali on palvellut valmiussotilaana ja rauhanturvaajana. Ennen virkauraansa hän on työskennellyt toimittajana ja avustanut sittemmin useita lehtiä.


title: Mikko Porvali

text: Porvalin ensimmäinen kirja on Pauliina Kinnusen kanssa kirjoitettu historiikki "Juurtunut näihin tanteriin".


title: Mikko Porvali

text: Ensimmäinen yksin kirjoitettu teos "Vakoojakoulu: Päämajan asiamieskoulutus jatkosodassa" ilmestyi keväällä 2010. Ilmestyminen sai julkisuutta, koska teos käsittelee Suomen Päämajan agenttitiedustelutoimien suhdetta kansainvälisiin sopimuksiin. Kirja sisälsi myös merkittävästi uutta tietoa, sillä sisältö perustuu osittain Porvalin isoisän, vakoojakouluttajana jatkosodan aikana palvelleen terijokisen luutnantin Antti Porvalin, jäämistöön.


title: Mikko Porvali

text: Porvalin kolmas teos, "Kaatunut Normandiassa: Suomalaissotilaan tarina", ilmestyi kesällä 2011 ja kertoo Normandian maihinnousussa kanadalaisissa joukoissa kaatuneesta suomalaisesta sotamies Olavi Nenosesta. Kirja perustuu Olavin isän Kurkijoella vuonna 1923 tekemän henkirikoksen poliisitutkintamateriaaliin sekä Kanadan valtionarkiston tietoihin sotilaansa palvelusvuosista ja kuolemasta.


title: Mikko Porvali

text: Jyväskyläläinen Atena Kustannus julkaisi jatkosodan suurinta maahanlaskuoperaatiota käsittelevän Porvalin teoksen "Operaatio Hokki: Päämajan vaiettu kaukopartio" syksyllä 2011. Kirja valittiin pian ilmestymisensä jälkeen Tieto-Finlandia-ehdokkaaksi. Teos kertoo Päämajan Tiedusteluosaston yrityksestä hyökätä suuren kaukopartiojoukon voimin Petroskoihin aivan jatkosodan viimeisinä päivinä. Hyökkäystä johti kapteeni ja Mannerheim-ristin ritari Ilmari Honkanen. Kuvaus perustuu alkuperäisasiakirjoihin, kirjoittajan isoisän jäämistöön sekä veteraanihaastatteluihin.


title: Mikko Porvali

text: Syksyllä 2012 Porvalilta ilmestyi professori Igor Vahroksen jäämistöön perustuva teos "Salainen tiedustelija: Päämajan vakoojaupseerin kirjeet". Vahros toimi nuoruudessaan Päämajan Tiedusteluosastolla Neuvostoliittoon lähetettyjen vakoilijoiden valmentajana ja laati näiden peitetarinoita. Myöhemmin Vahroksesta kehittyi menestynyt tiedemies, mm. Helsingin yliopiston venäjän kielen ja kirjallisuuden pitkäaikainen professori.


title: Wally Kirika

text: Wally Kirika (s. 27. lokakuuta 1982 Rabaul) on papuauusiguinealainen yleisurheilija, joka kilpailee pikajuoksussa.


title: Wally Kirika

text: Kirika osallistui MM-kisoihin ensimmäistä kertaa Helsingissä 2005, jolloin hän oli 100 metrillä alkueränsä seitsemäs eikä päässyt jatkoon. Hän pääsi seuraavana vuonna Kansainyhteisön kisoissa samalla matkalla puolivälieriin saakka. Kirika juoksi ennätyksensä 10,74 sekuntia Brisbanessa vuonna 2007.


title: Laurent Fournier

text: Laurent Fournier (s. 14. syyskuuta 1964) on ranskalainen jalkapallovalmentaja ja entinen keskikenttäpelaaja.


title: Laurent Fournier

text: Fournier aloitti pelaajauransa Olympique Lyonnais’n organisaatiossa ja debytoi edustusjoukkueessa marraskuussa 1980 vain 16-vuotiaana. Läpimurtonsa edustusmiehistön avauskokoonpanoon Fournier teki kaudella 1982–1983. Seuralle kausi ei ollut menestys, sillä joukkue putosi sen päätteeksi pääsarjasta. Fournier kuitenkin jatkoi seurassa ja edusti sitä kesään 1988 saakka kaikkiaan 222 ottelussa. Kauden 1987–1988 päätteeksi Fournier jätti Division 2:ssa pelaavan seuran ja siirtyi sen paikallisvastustajan AS Saint-Étienneen.


title: Laurent Fournier

text: Fournier’n paluu pääsarjatasolle onnistui hyvin, ja hän pelasi kaksi hyvää kautta "Les Vertsissä". Kaudeksi 1990–1991 hän siirtyi Olympique de Marseilleen, jossa voitti Ranskan mestaruuden. Vaikka hän ei kuulunutkaan koko kautta vakiomiehistöön, hän oli avauksessa Marseillen esiintyessä Euroopan Cupin loppuottelussa. Mestaruus jäi haaveeksi Punaisen tähden voitettua rangaistuspotkukilpailun jälkeen.


title: Laurent Fournier

text: Fournier jätti OM:n kauden jälkeen ja siirtyi peliajan toivossa Paris Saint-Germainiin. PSG:ssä tulikin sekä vastuuta että menestystä, ja kaudella 1993–1994 hän pääsi juhlimaan toistamiseen urallaan Ranskan liigamestaruutta. Menestyskauden jälkeen Fournier siirtyi FC Girondins de Bordeaux’hon, jossa pelasi kuitenkin vain yhden kauden, minkä jälkeen palasi PSG:hen. Toisella rupeamallaan pariisilaisseurassa Fournier voitti Coupe de Francen ja Coupe de la Liguen mestaruudet. Eurokentillä hän pääsi juhlimaan Cup-voittajien Cupin mestaruutta 1996.


title: Laurent Fournier

text: Fournier jätti PSG:n keväällä 1998 ja siirtyi SC Bastiaan. Hän lopetti pelaajauransa seurassa lokakuussa 1998.


title: Laurent Fournier

text: Ranskan maajoukkueessa Fournier pelasi kolme A-maaottelua vuonna 1992. Fournier aloitti valmennusuransa lokakuussa 1998 SC Bastian peräsimessä, kun hänet nostettiin pelaavasta kokoonpanosta puolalaisen Henryk Kasperczakin tilalle. Fournier sai paljon kritiikkiä osakseen lyhyellä valmennuspestillään, ja kun voittoja ei tullut, sai hän luovuttaa paikkansa huhtikuussa 1999 José Pasqualettille.


title: Laurent Fournier

text: Fournier pysytteli sivussa valmennus- ja jalkapallotöistä aina vuoteen 2002 saakka, kunnes hänestä tuli piskuisen Pacy Vallée-d'Eure Footballin tekninen johtaja. Kesällä 2003 hän jätti Pacyn ja siirtyi Paris Saint-Germainin organisaatioon reservijoukkueen valmentajaksi. Helmikuussa 2005 PSG nosti Fournierin edustusjoukkueen päävalmentajaksi erotetun Vahid Halilhodžićin seuraajaksi. Fournier’n johdolla seura sijoittui lopulta yhdeksänneksi, ja hän sai jatkaa tehtävässään. Kausi 2005–2006 lähti kuitenkin käyntiin odotettua nihkeämmin ja Fournier sai potkut joulukuussa 2005.


title: Laurent Fournier

text: Fournier palasi valmennustehtäviin seuraavan kerran vasta lokakuussa 2007, kun Nationalissa pelannut Nîmes Olympique palkkasi hänet päävalmentajakseen. Fournier ei kuitenkaan onnistunut Nîmesin valmennustehtävässään, vaan seuran sijoitus sarjassa alkoi pudota ja hän sai potkut jo joulukuussa.


title: Laurent Fournier

text: Jälleen Fournier sai odotella uusia valmennushaasteita puolitoista vuotta, kunnes National-seura US Créteil-Lusitanos palkkasi hänet kesällä 2009 uudeksi päävalmentajakseen. Fournier’n johdolla seura pelasi hyvän kauden 2009–2010 ja sijoittui lopulta harmillisesti Nationalin neljänneksi. Kauden jälkeen hän jätti Créteilin ja siirtyi Nationaliin pudonneen RC Strasbourgin peräsimeen. Kausi 2010–2011 sujui talousvaikeuksista ja ajoittaisista pelillisistä ongelmista huolimatta lopulta hyvin ja Fournier sai piiskattua Strasbourgin neljänneksi, joten nousu jäi häneltä toistamiseen yhden sijan päähän.


title: Laurent Fournier

text: Kesäkuussa 2011 Fournier teki paluun pääsarjatasolle viiden ja puolen vuoden tauon jälkeen, kun AJ Auxerre palkkasi hänet valmentajakseen kolmivuotisella sopimuksella. Kausi sujui kuitenkin todella alavireisesti ja Auxerre voitti Fournierin johdolla vain neljä liigaottelua. Lopulta mies sai potkut maaliskuun puolivälissä, kun tappio Évian TG:lle pudotti seuran liigan toiseksi viimeiselle sijalle.


title: Laurent Fournier

text: Kesäkuun alussa 2013 Fournier siirtyi Nationalissa pelaavan Red Starin päävalmentajaksi. Seuran kausi alkoi kuitenkin huonosti ja Fournier sai potkut jo lokakuun alussa 2013.


title: Laurent Fournier

text: Kesäkuussa 2016 Fournier palasi US Créteil-Lusitanosin päävalmentajaksi. Heikkojen peliesitysen vuoksi Fournier sai potkut tehtävistään jo saman vuoden joulukuussa.


title: Vigo-ohjelma

text: Vigo-ohjelma on suomalainen yritysten kehitysohjelma. Sen kohteena ovat pääosin muutaman vuoden vanhat yritykset, joita pidetään innovatiivisina ja jotka pyrkivät aggressiivisesti kansainvälisille markkinoille.


title: Vigo-ohjelma

text: Työ- ja elinkeinoministeriö käynnisti ohjelman maaliskuussa 2009. Muita osapuolia ovat Tekes, joka koordinoi ohjelmaa, ja Veraventure ja sen yksityisen rahoituksen lähteenä ovat pääomasijoittajat, bisnesenkelit ja rahastot. Mukana rahoittajina ovat Conor Venture Partners Oy, CapMan Oyj ja Inventure Oy. Rahoitus- ja teknologiarooleissa ovat myös VTT ja Aalto-yliopisto. PROFict Partners Oy on koordinoinut Vigo-ohjelman palveluja Tekesin rahoituksella maaliskuusta 2010 alkaen.


title: Vigo-ohjelma

text: Ohjelman alla toimii vuonna 2011 kuusi erillistä yrityskiihdyttämöä.


title: Vigo-ohjelma

text: Rahoitettuja yrityksiä ovat


title: Shaka Sola

text: Shaka Sola (s. 14. maaliskuuta 1977) on samoalainen entinen yleisurheilija, joka kilpaili kiekonheitossa, kuulantyönnössä ja keihäänheitossa.


title: Shaka Sola

text: Sola osallistui Ateenan olympialaisiin 2004 kiekonheitossa, jossa hän oli karsinnan 36. tuloksellaan 51,10 metriä. Hänen piti kilpailla Helsingin MM-kisoissa 2005 kuulantyönnössä, mutta saapui kisapaikalle myöhässä ja osallistui keihäänheittoon. Sola heitti tuloksen 41,18 eikä päässyt finaaliin. Hän sijoittui Kansainyhteisön kisoissa vuonna 2006 kymmenenneksi kuulantyönnössä ja kahdenneksitoista kiekonheitossa.


title: Shaka Sola

text: "Lähde: IAAF"


title: Krista Mikkonen

text: Krista Johanna Mikkonen (s. 15. marraskuuta 1972 Hamina) on suomalainen poliitikko, jonka puolue on Vihreä liitto. Hän asuu Joensuussa, lapsuutensa kotipaikkakunta oli Koria. Hän on toiminut kansanedustajana vuodesta 2015. Mikkonen valittiin Vihreän eduskuntaryhmän puheenjohtajaksi syyskuussa 2016. Sitä ennen hän toimi ryhmän varapuheenjohtajana.


title: Krista Mikkonen

text: Mikkonen valittiin kansanedustajaksi vuoden 2015 eduskuntavaaleissa Savo-Karjalan vaalipiiristä. Hän sai 4 624 ääntä. Hän oli ollut aiemmin ehdolla kolmissa eduskuntavaaleissa, vuosina 1999, 2007 ja 2011, Pohjois-Karjalan vaalipiirissä.


title: Krista Mikkonen

text: Mikkonen on ollut vuosina 1997–2000 ja uudelleen vuodesta 2005 Joensuun kaupunginvaltuutettuna. Hän on ollut myös kaupunginhallituksen jäsen vuosina 2005–2012. Vuosina 2008–2011 hän toimi Pohjois-Karjalan Vihreiden puheenjohtajana, mitä ennen hän toimi vuosina 1998–2000 ja 2004 Joensuun seudun vihreiden puheenjohtajana.


title: Krista Mikkonen

text: Mikkonen on ollut mukana Vihreän liiton toiminnassa vuodesta 1995. Paitsi kunnallis- ja eduskuntavaaleissa, hän on ollut puolueen ehdokkaana myös vuoden 1999 europarlamenttivaaleissa. Mikkonen oli vuosina 1999–2000 puolueensa valtuuskunnan varapuheenjohtaja ja vuosina 2011–2015 yksi puolueen kolmesta varapuheenjohtajasta.


title: Krista Mikkonen

text: Mikkonen on koulutukseltaan filosofian maisteri. Pääaineenaan hän opiskeli biologiaa.


title: Krista Mikkonen

text: Mikkonen on naimisissa Ville Vuorion kanssa ja hänellä on kolme lasta, vuosina 1999, 2001 ja 2004 syntyneet pojat.


title: Fritt Folk

text: Fritt Folk oli Helsingissä vuosina 1906–1907 ilmestynyt ruotsinkielinen sanomalehti.


title: Fritt Folk

text: Toimittaja Johannes Klockarsin ja J. J. Sederholmin perustama "Fritt Folk" edusti ruotsalaisen kansanpuolueen vasenta siipeä. Se pyrki esiintymään maaseudun äänenkannattajana ja ajoi kansansivistystyötä sekä kieltolakia. Kuudesti viikossa ilmestynyt lehti ei saavuttanut riittävää levikkiä ja se lopetettiin kannattamattoma.


title: Folkwännen

text: Folkwännen oli Helsingissä vuosina 1861–1893 ilmestynyt ruotsinkielinen sanomalehti.


title: Folkwännen

text: Fredrik Cygnaeuksen aloitteesta perustettu "Folkwännen" oli Uudenmaan ruotsinkieliselle rahvaalle tarkoitettu kansanlehti, joka kiinnitti erityistä huomiota kansansivistyksen kehittämiseen. Kielikysymyksessä se oli aluksi neutraali, mutta siirtyi myöhemmin ruotsinmielisemmälle linjalle. Vuonna 1883 "Folkwännen" muutettiin viikkolehdestä kuusipäiväiseksi iltalehdeksi, joka käsitteli entistä enemmän Helsingin työväen asioita. Vuonna 1893 se yhdistettiin kilpailijaansa "Aftonbladetiin".


title: Folkwännen

text: 1800-luvun puolivälissä lehden levikki oli noin 1500 kappaletta.


title: Folket

text: Folket oli Helsingissä vuosina 1901–1905 ilmestynyt ruotsinkielinen sanomalehti.


title: Folket

text: Reinhold Roineen julkaisema ja toimittama "Folket" oli suunnattu etupäässä Helsingin työväestölle. Kerran viikossa ilmestynyt lehti kannatti maltillisia yhteiskunnallisia uudistuksia mutta vastusti sosialismia. Sen rinnalla julkaistiin suomenkielistä "Suomen Kansaa". Molemmat lehdet välttivät valtiollisia kysymyksiä, ja journalistipiireissä niitä syytettiin sensuurin synnyttämän konjunktuurin hyväksikäytöstä. Vuosina 1904–1905 Roine julkaisi myös "Folketin" maaseutupainosta Pietarsaaressa.


title: Aarne Salovaara

text: Aarne Ihamo Salovaara (alk. Arne Nylenius, 25. joulukuuta 1887 Kotka – 11. syyskuuta 1945 Kotka) oli suomalainen voimistelija ja yleisurheilija.


title: Aarne Salovaara

text: Salovaara saavutti joukkuevoimistelussa pronssia Lontoon 1908 ja hopeaa Tukholman 1912 olympialaisissa. Lontoon kisoissa hän osallistui myös yleisurheiluun ja sijoittui perinteisen tyylin keihäänheitossa neljänneksi tuloksella 45,89 sekä karsiutui kiekonheitossa ja vapaan tyylin keihäänheitossa. Hänen kahden käden yhteistulosennätyksensä keihäänheitossa oli 86,85 m (47,90 + 38,95). Vuosina 1904 ja 1906 Salovaara voitti Suomen urheilukuninkaan tittelin. Seuratasolla hän edusti Kotkan Intoa, jonka puheenjohtaja hän oli useaan otteeseen vuosina 1915–1927.


title: Aarne Salovaara

text: Ammatiltaan Salovaara oli lakimies, ja hän sai kunnallisneuvoksen arvonimen.


title: Malthusin väestöteoria

text: Malthusin teoria on englantilaisen taloustieteilijän Thomas Robert Malthusin (1766–1834) kehittämä väestöteoria. Malthusilaisuuden mukaan ihmislajilla on taipumus lisääntyä eksponentiaalisesti (eli geometrisesti), mutta ruoantuotanto kasvaa vain lineaarisesti. Tämä johtaa siihen, että ihmiskunta lisääntyy, kunnes ravinnontuotannon rajat tulevat vastaan. Ravinnonpuute taas aiheuttaa äärimmäistä köyhyyttä, nälänhätää ja kulkutauteja, jotka pysäyttävät väestönkasvun. Malthus suositteli väestönkasvun hillitsemistä myöhäisen avioitumisen ja seksuaalisen pidättäytymisen avulla.


title: Malthusin väestöteoria

text: The New York Timesin tiedekatsaus elokuussa 2007 esitti, että teollisen vallankumouksen ansiosta Malthusin teoria ei pidä enää paikkaansa.


title: Malthusin väestöteoria

text:
Vuonna 1798 Thomas Malthus julkaisi kirjan Essee populaation perusteista, jossa hän kuvailee teoriaansa ihmispopulaation määrällistä kehittymistä. Teoria perustuu kahteen sääntöön:
Mitä suurempi populaatio, sitä nopeampaa on sen absoluuttinen kasvunopeus. Malthuksen määrittämän populaation tapauksessa, mitä enemmän lisääntyviä pariskuntia, sitä enemmän jälkeläisiä. (eksponentiaalinen kasvu). Hän vertasi tätä aritmeettisesti kasvavaan ruoantuotantoon. Tänä vuonna tuotettu vilja ei ole millään tavalla riippuvainen edellisen vuoden sadosta (lineaarinen kasvu). Malthus näki, että väkiluvun kasvun ja resurssien kasvun välinen suhde on sama kuin eksponentiaalisen ja lineaarisen kasvun välillä. Jopa silloin, kun populaatio valtaa uuden elinalueen — kuten Amerikan manteren Malthuksen aikana — tai kun toivutaan sodista ja epidemioista, väestön kasvu saavuttaa lopulta resurssien määrän.


title: Malthusin väestöteoria

text:
Uusmalthusialainen teoria väittää, että väestön kasvu pysähtyy ainoastaan silloin, kun sen toimeentulo on juuri hengissäpysymisen rajoilla tai sen alapuolella. Jos otetaan esimerkiksi 10 lisääntymiskelpoista ryhmää, ajan myötä maan syntyvyys lähestyy sen nopeimmin kasvavan ryhmän syntyvyyttä, samalla tavalla kuin
josta lopulta saadaan
riippumatta siitä, kuinka suuri vakio "a" on tai kuinka pieni vakio "b" on. Oloissa, joissa taistellaan hengissäpysymisestä, nopeimmin kasvava ryhmä on todennäköisimmin se, joka kehittää maatalouttaan tehokkaimmin. Mutta jos olot ovat hengissäpysymisrajan yläpuolella, nopeiten kasvava ryhmä onkin se, jolla on suurin syntyvyys. Sen ansiosta maan syntyvyys lähestyy sen nopeimmin kasvavan ryhmän kasvua.
Missä tahansa ryhmässä tietyt yksilöt ovat lisääntymismyönteisempiä kuin toiset. Uusmalthusialaisen teorian mukaan lisääntymismyönteiset ihmiset eivät ainoastaan itse saa enemmän lapsia, vaan myös heidän lapsensa haluavat enemmän lapsia kuin muut. Tämä tarkoittaa sitä, että lisääntymismyönteisten yksilöiden määrä populaatiossa lisääntyy samalla tavalla kuin jatkuva luonnonvalinta suosii lisääntymisgeeniä (paitsi monimuotoisuuden vuoksi paljon nopeammin). Uusmalthusilaisten mukaan tämä lisääntymismyönteisyyden kasvu johtaa hypereksponentiaaliseen populaation kasvuun, joka lopulta ohittaa ruoantuotannon. Tämä näyttää tekevän pitkällä aikavälillä tyhjäksi minkä tahansa vapaaehtoisen syntyvyyden säännöstelyn. Uusmalthusialaiset väittävät, että vaikka aikuiset maahanmuuttajat edistävät taloudellista tuottavuutta, luonnollisesta kasvusta ja hedelmällisyydestä ei ole hyötyä taloudelle. Uusmalthusilaiset väittävät, että kehittyneissä maissa on alkanut tai alkaa pian hypereksponentiaalisen kasvun aika. Sen lisäksi maatalousmaa heikkenee käytettäessä. Jotkin tehomaanviljelyksessä olleet maa-alueet ovat kuluneet loppuun kauan aikaa sitten.
Malthuksen aikana ja 150 vuotta sen jälkeen useimpien yhteiskuntien asukasluku oli maatalouden tuotannon rajoilla. Toisen maailmansodan jälkeen tehomaatalous aiheutti maatalouden tuottavuudessa dramaattisen muutoksen. Vihreäksi vallankumoukseksi kutsuttu ilmiö kasvatti viljasatoja laajentaen maailman ruokavarastoja laskien samalla ruoan hintoja. Vastauksena maailman väestön kasvunopeus kiihtyi nopeasti, jolloin Malthuksen mukaan uhkaavasta katastrofista kirjoittivat ennusteita muun muassa Paul R. Ehrlich ja Simon Hopkins. Kehittyvien maiden populaatiot kasvoivat sen verran hitaasti, että ruoantuotannon raja ei tullut vastaan. Vuoteen 1990 mennessä maataloustuotanto näytti alkavan hiipua useilla alueilla maailmassa.
2000-luvun alkuun mennessä moni teknologialtaan kehittynyt maa on käynyt läpi väestöllisen muuntumisen, monimutkaisen sosiaalisen kehityksen, jossa kokonaissyntyvyys ja imeväiskuolleisuus on pienempi, naiset ovat koulutetumpia, kaupungistuminen on lisääntynyt ja syntyvyyden säännöstelyyn on saatavilla tehokkaita menetelmiä. Kehittyneet ja kehittymättömät maat noudattavat kahta erillistä polkua. Useimmilla kehittyneillä mailla on riittävästi ravintoa, matala syntyvyys ja vakaa (joissain tapauksissa jopa laskeva) väkiluku. Joissain tapauksissa väestön kasvu aiheutuu eliniän pitenemisestä, vaikka syntyvyysaste ei riitä väestön korvautumiseen. Esimerkiksi Espanjalla on arviolta 4,6 km viljelykelpoista maata tai pysyvää satoa 1000 asukasta kohti ja sen keskimääräinen syntyvyysaste on reilusti korvautumisrajan alapuolella (1,3 lasta/nainen). Espanjan väestö on kasvanut vähemmän kuin 50 % viimeisen 40 vuoden aikana. Vastaava suhde Nigerialla on vain 2,1 km viljelykelpoista maata tai pysyvää satoa 1000 asukasta kohti; Nigerian syntyvyysaste on 5,0 lasta/nainen ja sen väestö on kolminkertaistunut vastaavien neljänkymmenen vuoden aikana. Espanja näyttää välttyneen Malthusian katastrofilta, tosin uusmalthusilaiset väittävät ilmiön olevan vain väliaikainen; toisaalta merkittävä osa Nigerian asukkaista elää lähellä hengissäpysymisen rajaa.
David Pimental ja Ron Nielsen ovat toisistaan riippumatta määritelleet, että ihmispopulaatio kokonaisuutena on ohittanut numeerisen pisteen, jossa kaikki voivat elää hyvinvoivana ja me olemme päässeet vaiheeseen, jossa monet maailman asukkaista ja tulevista sukupolvista ovat kurjuuden loukussa. Todisteita tulevasta katastrofista löytyy 2000-luvulta, esimerkiksi vuoteen 2000 mennessä, kehittyvien maiden lapsia kuoli vuosittain 11 miljoonaa pelkkiin tartuntatauteihin. Tällainen tieto osoittaa, kurjuuden standardin mukaisesti, että katastrofi on tulossa. Termi 'kurjuus' voidaan tulkita seuraavasti: korkea lapsikuolleisuus, matala hygieniataso, puutteellinen ruokavalio, saastunut juomavesi, laajalle levinneet taudit, sota ja poliittiset levottomuudet. Jos tarkastellaan nälänhätiä, maailman ruoantuotanto on saavuttanut maksimipisteensä niillä alueilla, joilla ruokaa tarvitaan eniten. Esimerkiksi Etelä-Aasiassa keskimäärin puolet maasta on köyhtynyt niin, että ruoantuotannolle ei ole enää edellytyksiä. Kiinan maaperästä 29% on todettu peruuttamattomasti viljelyyn kelpaamattomaksi ja vuosittain menetetään 2500 km lisää. Madagaskarilla vähintään 30% aiemmin tuotannossa olleesta maaperästä on peruuttamattomasti hedelmätöntä. Toisaalta viimeaikaiset tutkimukset osoittavat, että ylipainoisten osuus ylittää aliravittujen määrän ja liikalihavuus jatkaa kasvuaan sekä rikkaissa että köyhissä maissa.